Rīga

2022.gada 16.jūnijā

**LĒMUMS Nr. 27/1-1**

**Par sabiedriskā pasūtījuma, ko 2021. gadā īsteno VSIA "Latvijas Radio", apstiprināšanu un par tā izpildes rezultātiem**

Sabiedrisko elektronisko plašsaziņas līdzekļu padome (turpmāk – Padome), ņemot vērā valsts SIA "Latvijas Radio" (turpmāk arī – Latvija Radio) 28.04.2022. vēstuli Nr. 76/B2-6.6N "Par Sabiedriskā pasūtījuma 2021.gadam atskaiti", 03.06.2022. vēstuli Nr. 102/B2-6.6N "Par sabiedriskā pasūtījuma izpildi 2021.gadā" un 09.06.2022. vēstuli Nr. 105/B2-6.6N "Par Sabiedriskā pasūtījuma izpildi 2021.gadā- precizēts";

kā arī pamatojoties uz 16.03.2022. iekšējo revidentu ziņojumu "Par VSIA Latvijas Radio finanšu stāvokli uz 2021.gada 31.decembra un 4.ceturkšņa budžeta izpildes rezultātiem" un Latvijas Radio Revīzijas komisijas 02.03.2022. un 11.03.2022. ziņojumu un 28.03.2022 ziņojuma precizējumiem;

kā arī ņemot vērā Latvijas sabiedrisko elektronisko plašsaziņas līdzekļu sabiedriskā pasūtījuma plāna sastādīšanas vadlīnijas 2019.–2021.gadam (atbilstoši Elektronisko plašsaziņas līdzekļu nozares attīstības nacionālajai stratēģijai 2018.–2022.gadam) un uzdevumus 2021.gadam, kas tika izstrādāti Nacionālajā elektronisko plašsaziņas līdzekļu padomē (turpmāk – NEPLP), pirms Padomes izveides un darbības uzsākšanas 2021.gada 4.augustā, balstoties uz Elektronisko plašsaziņas līdzekļu likuma (redakcijā, kas bija spēkā līdz 2020. gada 31. decembrim, turpmāk – EPLL) 71.panta pirmajā daļā definētajiem 24 sabiedriskā pasūtījuma uzdevumiem, kas nosaka Latvijas sabiedrisko mediju satura tematisko ietvaru, pamatfunkcijas un darbības pamatprincipus, kā arī citiem normatīvajiem aktiem, pētījumiem un dokumentiem;

**konstatē:**

**I Padomes novērtējums**

Padome, sniedzot savu novērtējumu par Latvijas Radio 2021.gada sabiedriskā pasūtījuma plāna izpildi, secina, ka, neraugoties uz Covid-19 pandēmijas apstākļiem un valstī noteiktajiem ierobežojumiem pandēmijas ierobežošanai, Latvijas Radio ir kopumā izpildījis visus sabiedriskā pasūtījuma konkrētos, 2021.gadam noteiktos, uzdevumus ar nelielām atkāpēm, kam pamatā objektīvi apstākļi.

Latvijas Radio darbībai 2021.gads ir bijis zīmīgs kā pirmais gads darbībai ārpus reklāmas tirgus, un, saņemot 3,57 miljonu *euro* kompensāciju par iziešanu no reklāmas tirgus, Latvijas Radio reklāmas raidlaika aizstāšanai būtiski pārplānoja satura piedāvājumu, kopumā nodrošinot vairāk nekā 600 stundu jauna satura, reklāmas pauzes aizstājot ar jauniem raidījumiem. Kopumā radīti 25 jauni satura projekti, kā arī tālāk attīstīti jau esošie satura projekti.

Padomes ieskatā, īpaši pozitīvi ir izceļama ir pētnieciskās žurnālistikas attīstība Latvijas Radio, kas pagājušā gadā novērtēta ar nozares un starptautisku atzinību – raidījumu sērija par Aivara Lemberga prāvas aizkulisēm un Ventspils tranzītbiznesa ietekmi politikā saņēma Latvijas Žurnālistu asociācijas Izcilības balvu pētnieciskās žurnālistikas kategorijā. Latvijas Radio piedalījās arī starptautiskā žurnālistu projektā, kas pētīja, cik pamatoti ir kokskaidu granulas uzskatīt par atjaunojamu energoresursu un Eiropas Savienībā subsidēt to izmantošanu elektroenerģijas ražošanā, ja, augot starptautiskajam pieprasījumam pēc granulām, to lielražotāji (tajā skaitā Latvijā) uzpērk un izcērt mežus. Šis žurnālistu projekts ieguva otro vietu Eiropas preses balvas izcīņā.

No satura attīstības viedokļa kā svarīga pieminama 2021.gada laikā ieviestā integrētā satura uzskaites sistēma ar mērķi radīt caurskatāmu un viegli saprotamu sabiedriskā pasūtījuma izstrādi un atskaitīšanās sistēmu. Integrētā satura uzskaite tiek veikta saskaņā ar Padomes izstrādāto un apstiprināto “Nolikumu par sabiedriskā pasūtījuma finansējuma izlietojuma un atskaitīšanās principiem”un tajā noteikto veidlapu, kurā definētas integrētā satura tematikas.

Latvijas Radio satura izplatīšanai un jaunas auditorijas sasniegšanai būtiska bijusi arī līdzdalība VSIA “Latvijas Televīzija” 2021.gadā īstenotajā Mazākumtautību multimediālās platformas RUS.LSM.lv projektā, kas sāka darbu gada otrajā pusē septembrī un kurā no novembra tiek translēts multimediālais LR4 vakara informatīvais raidījums “Izklāstā”.

Padomei sākot darbu 2021.gada 4.augustā un pildot Sabiedrisko elektronisko plašsaziņas līdzekļu un to pārvaldības likuma (turpmāk – SEPLL) dotos uzdevumus par apvienota sabiedriskā elektroniskā plašsaziņas līdzekļa izveides un darbības koncepcijas izstrādi un koncepcijas par sabiedrisko elektronisko plašsaziņas līdzekļu finansēšanas modeļa maiņu izstrādi, Latvijas Radio darbinieki aktīvi un godprātīgi iesaistījās Padomes veidotajās darba grupās koncepciju sagatavošanai.

Koncepcijas ir sabiedrisko mediju pārvaldības reformas, kas uzsākta ar SEPLL pieņemšanu, noslēdzošais posms, kura mērķis ir izveidot vienotu sabiedrisko mediju, kam ir nodrošināts neatkarīgs un prognozējams, Eiropas vidējam līmenim atbilstošs finansējums, lai augstā profesionālā kvalitāte un ar atbildīgumu sabiedrības priekšā īstenotu SEPLL definētos sabiedrisko mediju darbības pamatprincipus un mērķus.

Padome sadarbībā ar sabiedriskajiem medijiem ir izstrādājusi un piedāvā tādu divu sabiedrisko elektronisko plašsaziņas līdzekļu apvienošanas modeli, kas vislabāk nodrošinās satura daudzveidību un viedokļu dažādību, izcilību un augstu satura kvalitāti, darbības nepārtrauktību, labus pārvaldības principus, kā arī esošās sabiedrisko mediju auditorijas īpatsvara saglabāšanu un jaunas auditorijas piesaistīšanu apstākļos, ko raksturo mediju vides fragmentācija, mediju patēriņa ieradumu būtiskas izmaiņas un auditorijas migrācija uz dažādām digitālām platformām. Apvienojot sabiedriskos medijus un nodrošinot tiem atbilstošu finansējumu, tiks sasniegts būtisks sabiedriskais labums un dots impulss Latvijas mediju telpas attīstībai, kā arī tiks stiprināta demokrātija un veicināta labklājība.

2021.gada sākumā stājoties spēkā SEPLL, likuma īstenošanas darbs turpinājās visa gada garumā, iesniedzoties arī 2022.gadā. 2021.gada nogalē Latvijas Radio atklātā konkursā izvēlējās galvenā redaktora amata kandiātu, kas tika virzīts apstiprināšanai Padomē 2022.gada sākumā. Galvenā redaktora darbības uzsākšana ir vēsturiska pārmaiņa Latvijas Radio redakcionālās atbildības nostiprināšanas un satura kvalitātes vadības ziņā.

2021.gadā Latvijas Radio valsts dotācijas piešķirtais finansējums no pamatbudžeta bija 12 192 497 *euro* (tai skaitā 2020.gada neizlietotā asignējuma piešķirtie līdzekļi 137 546 *euro*), kas ir par 2,2 miljoniem *euro* lielāks salīdzinājumā ar 2020.gadu. Neapgūtie 472 555 *euro* tika pārskaitīti valsts budžetā. 2022.gadā plānots pabeigt 2021.gadā iesākto investīcijas projektu realizēšanu 467 328 *euro* apmērā.

Latvijas Radio zaudējumi 2021.gadā bija 165 937 *euro*, un to izveidošanās ir saistīta ar atalgojuma reformu, kas tika uzsākta 2020.gadā un turpinājās 2021.gadā. Tā kā tika palielinātas un izlīdzinātas algas darbiniekiem, izveidotas jaunas štata vietas, darba algas fonda palielinājuma rezultātā palielinājās arī izmaksas uzkrāto atvaļinājumu rezerves fondā. Latvijas Radio pašu ieņēmumu izpildi ietekmēja Covid-19 pandēmija un tās sekas, neļaujot apgūt finansējumu kapitālieguldījumiem pilnā apmērā, kā arī negūstot līdzfinansējumu projektiem no sadarbības partneriem un biļešu ieņēmumus, kas radīja papildu zaudējumus.

Novērtējot Latvijas Radio darbību kopumā 2021.gadā, Padome uzsver, ka kopumā ar minimālām nebūtiskām novirzēm izpildīti uzņēmuma vidējā termiņa darbības stratēģijā noteiktie nefinanšu mērķi un 2021.gadā Padome ir novērtējusi Latvijas Radio kā kapitālsabiedrības darbību ar “labi”, bet finanšu mērķu pilnīgu izpildi ietekmēja zaudējumi, kas radušies augstāk minēto iemeslu dēļ.

Padome 2022.gadā turpinās rūpīgi sekot līdzi Latvijas Radio darbībai stratēģijā noteikto nefinanšu un finanšu mērķu un sabiedriskā pasūtījumā uzdevumu izpildei, jo saskaņā ar SEPLL ar sabiedrisko pasūtījumu tiek īstenots sabiedriskā elektroniskā plašsaziņas līdzekļa vispārējais mērķis un vidējā termiņa darbības stratēģija.

Vienlaikus Padome apzinās, ka 2022.gads iezīmējas ar ievērojamām ģeopolitiskām pārmaiņām un tās ietekmē strauji augošām energoresursu izmaksām, kas savukārt var ietekmēt Latvijas Radio darbību 2022.gadā, nesaņemot papildu finansējumu. Sākoties un turpinoties Krievijas agresijai Ukrainā, Latvijas Radio ir pastiprināti atspoguļojis šos notikumus un to ietekmi uz Latviju, tādējādi jau gada pirmajos mēnešos radot ievērojamu daudzumu papildu satura salīdzinājumā ar apstiprināto sabiedriskā pasūtījuma plānu 2022.gadam. Turklāt notikumu attīstība Ukrainā šī novērtējuma sniegšanas brīdī nav prognozējama ne laika, ne finansiālās ietekmes ziņā.

Padome norāda, ka tās novērtējums par Latvijas Radio vidēja termiņa darbības stratēģijas mērķu un sabiedriskā pasūtījuma gada plāna un uzdevumu 2021.gadam izpildi balstās kapitālsabiedrības 2021.gada pārskatā, pārskatā par finanšu un nefinanšu mērķu izpildi, atskaitēs par finansējuma izlietošanu un sabiedriskā pasūtījuma izpildi, kas tiek vērtēti regulāri un saskaņā ar iekšējiem un ārējiem normatīvajiem aktiem. Informatīvais pamats Padomes novērtējumam izklāstīts sekojošās šī lēmuma sadaļās un uzskatāms par daļu no novērtējuma.

**II Situācijas raksturojums**

2021.gadā Latvijas Radio turpināja pildīt sabiedriskā medija uzdevumu – stiprināt Latvijas informatīvo telpu, akcentējot demokrātiskās vērtības, nacionālo identitāti, saliedētību un sabiedrības uzrunāšanu ar piedāvāto saturu.

Latvijas Radio programmu izplatīšana 2021.gadā notika sešos FM tīklos, izmantojot VAS ”Latvijas valsts radio un televīzijas centra” raidītājus:

* LR 1.programma – 16 raidītāji un aptvertā valsts teritorija 98% ar 99,3% iedzīvotāju;
* LR 2.programma – 12 raidītāji un aptvertā valsts teritorija 95,8% ar 98,5% iedzīvotāju;
* LR 3.programma (Klasika) – 10 raidītāji un aptvertā valsts teritorija 67,9% ar 87,3% iedzīvotāju;
* LR 4.programma (Doma laukums) – 9 raidītāji un aptvertā valsts teritorija 52,7% ar 79,7% iedzīvotāju;
* LR 5.programma (Pieci.lv) – 8 raidītāji un aptvertā valsts teritorija 30,6% ar 73,1% iedzīvotāju.
* LR 6.programma (retranslēts radio NABA) – 1 raidītājs Rīgā un aptvertā valsts teritorija 2,6% ar 38,5% iedzīvotāju.

2021.gadā Latvijas Radio tika piešķirts finansējums 3,57 miljoni *euro* kā kompensācija par Latvijas Radio iziešanu no reklāmas tirgus atbilstoši Elektronisko plašaziņas līdzekļu likumā paredzētajam. Latvijas Radio turpinot attīstību pēc iziešanas no reklāmas tirgus, tika sagatavoti un veikti grozījumi Latvijas Radio vidēja termiņa darbības stratēģijā 2019.-2022.gadam, veiktas strukturālās reformas, likvidējot Reklāmas un pārdošanas daļu un izveidojot Projektu vadības daļu. Tika izstrādātas vadlīnijas sabiedrisko mediju darbībai ārpus reklāmas tirgus, kā arī Latvijas Radio pārstrādāja iekšējo normatīvo dokumentu regulējumus. Aizstājot reklāmas raidlaiku ēterā, satura piedāvājums tika būtiski pārplānots, līdzšinējās reklāmas pauzes aizstājot ar jauniem raidījumiem. Kopumā nodrošinātas vairāk nekā 600 raidstundas jauna satura. Tika turpināta attīstība citās platformās, īpaša uzmanība pievērsta podkāstu un multimediālā satura veidošanai.

2021.gadā Latvijas Radio dotācijas piešķirtais finansējums bija 12 192 497 *euro* (tai skaitā 2020. gada neizlietotā asignējuma piešķirtie līdzekļi 137 546 *euro*), kas ir par 2,2 miljoniem *euro* lielāks salīdzinājumā ar 2020.gadu. Finansējums tika piešķirts attīstībai pēc iziešanas no reklāmas tirgus un tika novirzīts satura vienību pārraidei un publicēšanai Latvijas Radio programmās, sociālo tīklu kontos, kā arī investīciju apguvei. Neapgūtie 472 555 *euro* tika pārskaitīti valsts budžetā. 2022.gadā plānots pabeigt 2021.gadā iesākto investīcijas projektu realizēšanu 467 328 *euro* apmērā.

2021.gadā Latvijas Radio piešķirtā finansējuma prioritāriem pasākumiem ietvaros turpināja īstenot Latvijas Radio efektivitātes un strukturālo reformu pasākumu 2020.–2022. gadam plānā paredzētos pasākumus. Tā ietvaros ir ieviesta darba samaksas sistēma darbinieku atlīdzības palielināšanai atbilstoši darba tirgus tendencēm, tika veikta darbinieku darba novērtēšana par 2020.gada darba rezultātiem. 2021.gadā izstrādāta Latvijas Radio mācību stratēģija, un ar nolūku uzlabot satura kvalitāti LR turpināja satura veidotāju valodas un runas prasmes apmācības, kā arī turpināja darbu pie satura vērtēšanas, kopumā izvērtējot ap 30 satura vienību, izmantojot iekšējos resursus – tematisko redkolēģiju veidotas satura vērtēšanas komisijas –, kā arī piesaistot ārējos ekspertus. Lai īpaši stiprinātu Latvijas Radio atbalsta un tehnisko struktūrvienību kapacitāti, no 2021.gada 1.septembra 101 darbiniekam tika paaugstināta amata alga.

Latvijas Radio 2021.gadā joprojām bija stabils tirgus līderis starp Latvijas raidstacijām ar 37,9% tirgus daļu. Kopējā Latvijas Radio kanālu sasniegtā auditorija bija aptuveni 775 tūkstoši klausītāju nedēļā jeb aptuveni puse no Latvijas iedzīvotājiem vecumā no 16 līdz 74 gadiem. Sasniegto klausītāju skaits, salīdzinot ar 2020.gadu, ir samazinājies par 10,4 tūkstošiem, bet “Kantar TNS” dati liecina, ka auditorijas kritums piedzīvots arī Latvijas kopējā radio tirgū, turklāt komerciālo radio staciju auditorijas kritums caurmērā vērtējams kā lielāks, salīdzinot ar sabiedriskajiem medijiem.

Lai arī joprojām nav izdevies sasniegt 10% no valsts dotācijas ieguldījumus investīcijās jeb kapitālieguldījumos, tomēr šim rādītājam ir tendence ik gadu pieaugt, 2021.gadā sasniedzot jau 6% no valsts dotācijas. 2021.gadā būtiskākie ieguldījumi investīcijās bija 1.studijas pults iegādes process, tika pabeigts darbs un nodota ekspluatācijā LR4 multimediju studija, nodotas ekspluatācijā biroja telpas Komunikācijas un multimediju daļai, uzsākts darbs pie LR2 studijas rekonstrukcijas, kā arī veikti citi IT un ēkas infrastruktūras atjaunošanas darbi.

Latvijas Radio kā kapitālsabiedrības zaudējumi pirms nodokļiem ir 165 937 *euro*. Zaudējumi saistīti ar atalgojuma reformu, kas uzsākta 2020.gadā un turpinājās 2021.gadā. Tika palielinātas un izlīdzinātas algas darbiniekiem, izveidotas jaunas štata vietas, tāpēc darba algas fonda palielinājuma rezultātā palielinājās arī izmaksas uzkrāto atvaļinājumu rezerves fondā. Latvijas Radio pašu ieņēmumu izpildi ietekmēja Covid-19 pandēmija un tās sekas, neapgūstot finansējumu kapitālieguldījumiem pilnā apmērā, kā arī neiegūstot līdzfinansējumu projektiem no sadarbības partneriem un biļešu ieņēmumus, kas radīja papildus zaudējumus. Aprēķinātais uzņēmuma ienākuma nodoklis ir 178 *euro*, un rezultātā Latvijas Radio pārskata gada zaudējumi ir 165 759 *euro.*

2021.gada maijā apstiprināta jauna Latvijas sabiedrisko mediju sabiedriskā labuma izvērtēšanas metodoloģiju, kas paredz jaunus principus sabiedriskā pasūtījuma darbības rezultātu izvērtēšanai un kas tiks pilnībā ieviesta 2022.gada laikā, apkopojot pēc jaunās metodoloģijas iegūtos datus un nosakot jaunas bāzes vērtības sabiedriskā pasūtījuma izpildes turpmākam vērtējumam.

Kanāla LR2 un kanālā LR5 apraides paplašināšana tika plānota jau 2021.gadā, tomēr saistībā ar VAS Latvijas Valsts radio un televīzijas centra darbu aizkavēšanos apraides tīkla paplašināšana un plānotais darbu pabeigšanas termiņš būs 2022. gadā.

Latvijas Radio kopumā ir izpildījis 2021.gada sabiedriskā pasūtījuma uzdevumus, tomēr ir bijušas ieceres, kas nav īstenojušās objektīvu apstākļu – pandēmijas radīto ierobežojumu dēļ, piemēram, atcelti svarīgi notikumi, kultūras pasākumi, nav notikuši koncerti, noteikti pulcēšanās ierobežojumi Latvijas Radio telpās, atcelti komandējumi u.c., kas radījis sekas plānotā satura atspoguļošanā.

Strādājot Covid-19 pandēmijas laikā attālinātā darba apstākļos, žurnālisti, raidījumu vadītāji, producenti un skaņu montāžas operatori ir pilnveidojuši tehnoloģiskās un digitālās prasmes – operatīvai Latvijas Radio darba plānošanai aktīvi tika izmantota *Zoom* platforma, ieraksti un intervijas tiešraidē veidotas, izmantojot viedtālruņu ierakstu iespējas un aplikāciju *LUCIA*, tādējādi nodrošinot labu tehnisko kvalitāti. Kopumā jaunāko tehnoloģiju izmantošana ir nodrošinājusi operatīva un kvalitatīva satura veidošanu arī attālinātā darba apstākļos, un šī pieredze tiks saglabāta arī turpmāk.

**III Sasniegtā auditorija un sabiedriskais labums**

Lineārajā apraidē pēdējo četru gadu laikā visu Latvijas radiostaciju kopējā auditorija samazinājusies par ~54 tūkstošiem klausītāju jeb aptuveni 4%, no 1,38 miljoniem klausītāju līdz 1,326 miljoniem klausītāju.

Kopš 2018.gada vērojams neliels Latvijas Radio kanālu sasniegtās auditorijas samazinājums no 841,15 tūkstošiem 2018.gadā līdz 775,15 tūkstošiem klausītāju 2021.gadā (samazinājums par ~7,8%), bet ir pieaugusi Latvijas Radio kanālu klausīšanās laika daļa, 2021.gadā sasniedzot 37,9% (par 2,75% vairāk nekā 2018.gadā). Kopš 2018. gada ievērojamu auditorijas samazinājumu piedzīvojuši ne tikai sabiedriskā medija kanāli, bet arī visas lielākās Latvijas radiostacijas, Latvijas tirgus līderi – SWH (-109,8 tūkstoši, 20%), Radio Skonto (-93 tūkstoši, 16%), Star FM (-58 tūkstoši, 16%) un EHR (-43 tūkstoši, 10%).

Pēdējo divu gadu laikā Latvijas Radio kanālu (LR1, LR2, LR3, LR4, LR5 un LR6) sasniegtā auditorija vērtējama kā stabila, tā kopumā samazinājusies par ~10 tūkstošiem klausītāju jeb 1,3%, no ~785,56 tūkstošiem klausītāju 2020.gadā līdz ~775,15 tūkstošiem klausītāju 2021.gadā. Latvijas Radio kanāli sasniedz ~50,3% no Latvijas iedzīvotājiem vecumā no 16 līdz 74 gadiem.

Salīdzinot 2021. un 2020.gadu, trijos no Latvijas Radio kanāliem vērojams neliels sasniegtās auditorijas pieaugums (LR3 +5,5 tūkstoši (6,6%), LR4 +8 tūkstoši (5%), LR5 +4 tūkstoši (2,6%)), bet neliels auditorijas samazinājums 2021.gadā vērojams LR1 -26,6 tūkstoši (7,6%) un LR2 -13,8 tūkstoši (3%).

1.attēls **“Latvijas Radio kanālu (LR1, LR2, LR3, LR4, LR5 un LR6) nedēļā sasniegtā auditorija (reach) un tirgus daļa (AQHshare) 2018. – 2021.gads”.** (Avots: Kantar auditorijas pētījuma dati)

2. attēls **“Latvijas Radio kanālu nedēļā sasniegtā auditorija (reach) 2018. – 2021.gads, kanālu griezumā”.** (Avots: Kantar auditorijas pētījuma dati)

3.attēls **“Latvijas Radio kanālu nedēļā sasniegtā auditorijas *(reach) īpatsvars (%)*, vecuma grupu, kanālu griezumā”.** (Avots: Kantar auditorijas pētījuma dati)

4.attēls **“Latvijas Radio kanālu nedēļā sasniegtā auditorija *(reach)*, tautības, kanālu griezumā”.** (Avots: Kantar auditorijas pētījuma dati)

Savukārt dati par ārpuslineāro apraidi liecina par to, ka Latvijas Radio dažādās digitālajās platformās veidotais saturs kļuvis pieprasītāks un sasniedz lielāku klausītāju un skatītāju skaitu.

Latvijas Radio nozīmīgāko *Facebook* kontu vidējā mēneša sasniegtā auditorija 2021.gadā pieaugusi par 370 tūkstošiem jeb 38% salīdzinājumā ar 2020.gada rādītājiem; *Twitter* kopējais impresiju skaits Latvijas Radio Ziņu dienesta kontam pieaudzis par 30%, salīdzinot ar 2020.gada rādītājiem; salīdzinot 2021. un 2020.gada rādītājus, nedaudz (par ~6%) samazinājies kopējais *Youtube* skatījumu skaits no 2,265 miljoniem līdz 2,108 miljoniem kopīgo skatījumu.

5.attēls “**Sekotāju/abonentu skaits dažādos Latvijas Radio administrētos sociālo tīklu kontos”.** (Avots: LR Komunikācijas un multimediju daļa)

|  |  |  |  |
| --- | --- | --- | --- |
|  | Facebook | Instagram | Youtube |
| Latvijas Radio | 9 460 | 3 736 | 3 188 |
| Latvijas Radio 1 | 19 580 | n/a | n/a |
| Latvijas Radio 2 | 14 377 | n/a | n/a |
| Latvijas Radio 3 | 12 091 | n/a | n/a |
| Latvijas Radio 4 | 7 839 | 816 | 3 632 |
| Latvijas Radio 5 | 32 517 | 28 984 | 24 443 |

Vislielāko izaugsmi pēdējā gada laikā sasniedzis Latvijas Radio veidotais saturs podkāstu platformās. Vairāk nekā piecas reizes pieaudzis kopējais podkāstu klausījumu skaits mēnesī – no 47 873 klausījumiem 2020.gada oktobrī, līdz 250 714 klausījumiem 2021.gada decembrī. Ievērojami pieaudzis arī unikālo klausītāju skaits – no 8 403 klausītājiem 2020.gada oktobrī līdz 54 201 klausītājiem 2021.gada decembrī.

6.attēls **“Latvijas Radio podkāstu klausījumu skaits platformās Spotify, Apple Music un Google podcasts, 2020.gada oktobris līdz 2021.gada decembris”.** (Avots: LR Komunikācijas un multimediju daļas dati)

2021.gadā apstiprināta jauna sabiedriskā labuma novērtēšanas metodoloģija, lai veiktu regulāru sabiedriskā labuma novērtēšanu sabiedriskajos medijos (LTV, LR un LSM.lv).

2021.gada nogalē no 5. – 25. novembrim tika īstenots sabiedriskā labuma novērtēšanas lauka darbs, izmantojot CAWI metodi un A/S “Norstat Latvija” slēgto interneta paneli. Pētījuma rezultāti tiek izmantoti programmu novērtēšanai un pilnveidei nākotnei.

Pētījumā izmantotā metodoloģija ir jauna un veidota, izmantojot atšķirīgu instrumentāriju un metodoloģisko pieeju, tāpēc rezultāti nav salīdzināmi ar iepriekš veiktajiem sabiedriskā labuma novērtējumiem.

Sabiedriskā labuma novērtējums apkopots sešās kategorijās (sabiedrība, demokrātija, kultūra, zināšanas, radošums, ietekme). Katrai kategorijai atbilstošos apgalvojums respondenti vērtē piecu punktu skalā – skalas pozitīvajiem vērtējumiem veidojot sabiedriskā labuma rezultātus katrā kategorijā. Kopvērtējuma rezultāti katrā kategorijā kopumā vērtējami līdzīgi visiem sabiedriskajiem medijiem, bet Latvijas Radio ir uzrādījis vislabākos rezultātus vairumā apakškategoriju.

**IV Stratēģijas mērķu izpilde**

**Kapitālsabiedrības finanšu mērķi[[1]](#footnote-1) (finanšu stabilitāte un investīciju attīstība)**

|  |  |  |  |  |  |  |  |
| --- | --- | --- | --- | --- | --- | --- | --- |
| Rādītāji | Bāze  2017.gadā | Plānotais  (fakts)  2018.gadā | Plānotais  (fakts)  2019.gadā | Plānotais (fakts)  2020.gadā | Plānotais 2021.gadā | Izpilde 2021.  gadā | Paskaidrojumi |
| Saistības pret pašu kapitālu % | 0,27 | 0,28  (0,28) | 0,27  (0,26) | 0,33  (0,26) | 0,30 | 0,44 | Rādītāja pieaugumu ietekmē gan saistību  palielinājums gan pašu  kapitāla  samazinājums |
| EBITDA  rentabilitāte,  % | 2,24 | 5,39 | 2,11 | 3,02  (4,21) | 3,16 | 2,04 | Rādītāja samazinājums zaudējumu  rezultātā  (plānota bija  neliela peļņa) |
| Kopējais  likviditātes rādītājs, % | 0,72 | 0,73  (0,82) | 0,74  (0,65) | 0.82  (0,89) | 0,84 | 0,85 | Rādītājs normas robežās |
| Ieguldījumi investīcijās (naudas  plūsmas  rādītājs), % | 142 285  *euro*  (2% no apgroz.) | 142 000  (142 787)  *Euro*  (1% no apgroz.) | 142 000  (142 787)  *euro*  (1% no apgroz.) | 500 000  (499 992)  *euro*  (5% no apgroz.) | No 951 958 līdz 1 189 948 *euro* (no 8% līdz 10% no valsts budžeta dotācijas) | 708 356  *euro*  (6% no valsts budžeta dotācijas) | 6,35% no gada  plāna  Ir noslēgti līgumi  ar izpildi  2022.gadā par neapgūto  finansējumu |

**Kapitālsabiedrības finanšu rādītāji (KPI)**

|  |  |  |  |  |  |
| --- | --- | --- | --- | --- | --- |
| Rezultatīvais rādītājs | Fakts 2020.gadā | Mērķa vērtība 2021.g. | Fakts 2021.g. | Novirze 2021.g. plāns/fakts | Skaidrojums par novirzēm |
| Neto apgrozījums, EUR, | 10 321 851 | 12 099 483 | 11 068 232 | -1 031 251 | Samazinājums kapitālielieguldījumu uzskaites metodikas izmaiņu rezultātā, kur no valsts dotācijas iegādātiem pamatlīdzekļiem ieņēmumi tiek attiecināti proporcionāli pamatlīdzekļu nolietojumam, Covid 19 pandēmijas ietekmē, netika iegūts līdzfinansējumus projektiem no sadarbības partneriem un biļešu ieņēmumi |
| *t.sk. Valsts dotācija* | 9 262 472 | 11 899 483 | 10 889 615 | -1 009 868 | Samazinājums kapitālielieguldījumu uzskaites metodikas izmaiņu rezultātā, kur no valsts dotācijas iegādātiem pamatlīdzekļiem ieņēmumi tiek attiecināti proporcionāli pamatlīdzekļu nolietojumam |
| Pašu ieņēmumi no uzņēmējdarbības | 1 059 379 | 200 000 | 178 617 | -21 383 | Covid 19 pandēmija un tās sekas, neiegūstot līdzfinansējumus projektiem no sadarbības partneriem un biļešu ieņēmumus |
| Ieņēmumi no reklāmas (peļņas un zaudējumu aprēķina rādītājs) | 798 976 | - |  |  |  |
| Peļņa vai zaudējumi, EUR | 50 679 | 30 000 | -165 937 | -195 937 | Samazinājums zaudējumu rezultātā (plānota bija neliela peļņa) |
| Peļņa pirms procentu maksājumiem, nodokļiem, nolietojuma un amortizācijas EBITDA, EUR | 434 559 | 382 400 | 225 925 | -156 475 | Samazinājums zaudējumu rezultātā (plānota bija neliela peļņa) |
| Peļņa pirms procentu maksājumiem un nodokļiem EBIT, EUR | 55 816 | 29 500 | -165759 | 195 259 | Samazinājums zaudējumu rezultātā (plānota bija neliela peļņa) |
| Pašu kapitāla atdeve, ROE, % | 0,95 | 0,57 | -3,31 | -3,88 | Samazinājums zaudējumu rezultātā (plānota bija neliela peļņa) |
| Aktīvu atdeve, ROA, % | 0,74 | 0,39 | -2,29 | -2,68 | Samazinājums zaudējumu rezultātā (plānota bija neliela peļņa) |
| Pašu kapitāls, EUR | 5 359 929 | 5 234 930 | 5 019 861 | -215 069 | Samazinājums zaudējumu rezultātā (plānota bija neliela peļņa) |
| Bilances kopsumma, EUR | 6 817 681 | 7 617 680 | 7 239 144 | -378 536 | Samazinājums zaudējumu rezultātā (plānota bija neliela peļņa) |

**Stratēģijas nefinanšu mērķi**

Atbilstoši Publiskas personas kapitāla daļu un kapitālsabiedrību pārvaldības likuma 57.panta ceturtās daļas 6.punktam, Latvijas Radio Stratēģijā tiek izvirzīts viens galvenais nefinanšu stratēģiskais mērķis, kas ir arī kopējais Latvijas Radio Stratēģiskais mērķis un trīs tam pakārtoti nefinanšu mērķi.[[2]](#footnote-2)

Tabula **“Latvijas Radio nefinanšu mērķi”**. (Avots: “Latvijas Radio” vidēja termiņa darbības stratēģija 2019. – 2022. gadam”, Kantar auditorijas pētījuma dati)

|  |  |  |  |  |  |
| --- | --- | --- | --- | --- | --- |
| **Stratēģiskais mērķis** | | | | | |
| **Veidot plašu satura piedāvājumu lineārajā apraidē un multimediāli, nodrošinot telpu jēgpilnai viedokļu apmaiņai, veicinot sabiedrībai būtisku jautājumu risināšanu, piederības izjūtā Latvijai balstītas pilsoniskas sabiedrības veidošanos, radot un saglabājot Latvijas kultūrvēsturiskās vērtības nākamajām paaudzēm.** | | | | | |
| **Nefinanšu mērķi** | **Sasniedzamais rādītājs** | | | | |
| **2018** | **2019** | **2020** | **2021** | **2022 (prognoze)** |
| 1. LR tirgus daļa (AQH share, %) | | | | | |
| Plāns | 33,8 | 35,2 | 35,4 | 35,1 | 35,1 |
| Fakts | 35,5 | 35,4 | 35,1 | 37,9 | - |
| 2. LR klausītāju skaits (Reach) | | | | | |
| Plāns | 864 000 | 831 000 | 823 000 | 766 496 | 747 477 |
| Fakts | 841 000 | 806 000 | 786 000 | 775 150 | - |
| 3. LR Sociālo tīklu sasniegtā auditorija | | | | | |
| Facebook (reach**)** | | | | | |
| Plāns | - | - | - | 12 344 095 | 13 792 241 |
| Fakts | - | 5 646 280 | 11 816 378 | 16 266 313 | - |
| Twitter (impresijas) | | | | | |
| Plāns | - | - | - | 14 499 350 | 16 674 253 |
| Fakts | - | 7 458 000 | 10 229 000 | 13 376 000 | - |
| Youtube (skatījumi) | | | | | |
| Plāns | - | - | - | 1 344 050 | 1 445 659 |
| Fakts | - | 1 267 616 | 1 651 804 | 2 108 284 | - |
| Podkāsti (klausīijumu skaits) | | | | | |
| Plāns | - | - | - | 409 030 | 470 384 |
| Fakts | - | 34 331 | 355 678 | 1 652 251 | - |

**V Sabiedriskā pasūtījuma uzdevumu izpilde**

Latvijas Radio 2021.gadā bija noteikti 19 konkrēti uzdevumi sabiedriskā pasūtījuma gada plāna izstrādāšanai, lai precizētu Latvijas Radio programmu saturu un mērķus konkrētam laikam. Latvijas Radio bija noteikti arī trīs kopīgi uzdevumi ar Latvijas Televīziju un sabiedrisko mediju vienoto portālu LSM.lv, kā arī vairāki uzdevumi sabiedriskā pasūtījuma pārvaldības jomā.

Sabiedriskā pasūtījuma uzdevumu LR izpilde:

**1.** **Latvijas Radio stundas un pusstundas ziņu satura stiprināšana. Lielāks Latvijas Radio pašu radīto ziņu apjoms, lai tās būtu kā galvenais avots. Izveidot sistēmu Latvijas Radio Ziņu dienesta veidotā oriģinālsatura uzskaitei. Latvijas Radio ziņu kopapjoms 2021.gadā – vismaz 3529 h.**

Ziņu dienests ir kāpinājis stundu un pusstundu ziņu kvalitāti, kā arī palielinājis oriģinālsatura īpatsvaru. Skaņas citāti, kas tiek ņemti no ziņu žurnālistu veidotajiem sižetiem, intervijām un komentāriem, ir kļuvuši īsāki un precīzāki. Tāpat ziņu formātam tiek adaptēti pētnieciskās žurnālistikas materiāli.

Ziņu izlaidumos pieaudzis korespondentu, tostarp sporta žurnālistu veidoto, īso izklāstu (20-30 sek.) īpatsvars. Vienā piecu minūšu ziņu izlaidumā tiek iekļauti vismaz 2-3 skaņas citāti, tādējādi ir palielināts pašu radīto oriģinālziņu apjoms, tostarp, ar atsauci uz Latvijas Radio kā ziņas avotu.

Palielināt oriģinālziņu īpatsvaru bija iespējams, arī pateicoties rīta ziņu producenta amata vietas izveidei, kas ļāva nodrošināt skaņas citātu veidošanu no „Labrīt” sižetiem, intervijām, komentāriem. Stiprināta un tālāk attīstīta arī rubrika „Ārpus Rīgas”, kas arī ir avots pašu radītām oriģinālziņām.

***Izpilde: Oriģinālsatura uzskaites sistēma ir ieviesta. Latvijas Radio ziņu kopapjoms 2021.gadā – 3518,5 h (Daļēji izpildīts).***

***Uzdevums kopumā izpildīts.***

**2.Informatīvi analītisko un pētniecisko raidījumu stiprināšana LR1 un LR4, palielinot pētnieciskā satura īpatsvaru. Veicināt Ziņu dienesta un pētnieciskās daļas sadarbību, kā arī Latvijas Radio programmu sadarbību pētnieciska un analītiskā satura izveidē, izvērtējot raidījumu un satura apmaiņu programmu ietvaros. LR1 pētnieciskais saturs (integrētais saturs) 2021.gadā – vismaz 43 h vai vismaz 0,5%. Adaptēt pētniecisko saturu LR4 vajadzībām. LR4 pētnieciskais saturs 2021.gadā – vismaz piecas satura vienības vai vismaz viens satura projekts. Informatīvi analītisko/sabiedriski politisko raidījumu kopapjoms Latvijas Radio 2021.gadā – vismaz 4078 h.**

Ziņu dienests ir izveidojis un attīstījis sadarbību ar Pētniecības daļas redakciju, pētnieciskos materiālus piesakot programmā „Labrīt” (autora komentārs +„Atvērto failu” skaņas fragmenti). Pētniecisko materiālu saturs tiek adaptēts arī ziņām un ziņu programmām, kā arī saturiski tiek sekots līdzi tematu attīstībai.

Tāpat Ziņu dienests ir stiprinājis analītiskās un pētnieciskās žurnālistikas kapacitāti, veidojot analītiskās un pētnieciskās žurnālistikas saturu, kas tiek iekļauts „Labrīt” programmā. No pārējā satura tas tiek atdalīts ar atpazīstamības džinglu „Ziņu dienests pēta”.

Ziņu dienesta žurnālistu izpētītais vai analizētais tika iekļauts īsajās ziņās un ziņu programmās “Pusdiena”, “Dienas notikumu apskats”, kā arī adaptēts ziņu programmām krievu valodā “Šodien trīspadsmitos”, “Dienas apskats”, tādējādi palielinot kopējo Ziņu dienesta radītā oriģinālsatura apjomu.

Ziņu dienests ir aplūkojis un padziļināti pētījis visdažādāko problēmu loku: sociālās aprūpes centru darbību un problēmas tajā; sekas, kas radušās pacientiem atlikto operāciju dēļ; ārstu un skolotāju atalgojumu; auto iepirkumus pašvaldībās; nekvalitatīvi paveiktos meliorācijas darbus u.c.

Ziņu dienests nostiprināja sadarbību ar Pētniecisko redakciju – žurnāliste I.Sprance regulāri sagatavoja materiālus programmai “Labrīt” (garās tiesvedības Latvijā – kāpēc tiesās iestrēgst daudzas lietas, tiesu varas darbs pandēmijas apstākļos, u.c.).

Vairāki pētnieciskie temati (narkotikas skolās, attālinājušies Krievijā – par skolēniem, kas izvēlas izglītību iegūt Krievijā, u.c.) tika sagatavoti vai adaptēti informatīvi analītiskajām programmām “Šodien trīspadsmitos” (LR4). Tādējādi Ziņu dienesta veidotie analītiski pētnieciskie materiāli sasniedza daudz plašāku auditoriju.

Plašu sabiedrības rezonansi raisīja Ziņu dienesta kopā ar LTV1 veidotie dokumentālie stāsti (podkāsts *Documentary*) “Vajadzēs izģērbties” par ārsta imunologa seksuālo vardarbību. Temata atspoguļošanā pēc Latvijas Radio podkāsta "Dokumentārijs" publicēšanas iesaistījās arī pētnieciskās žurnālistikas centrs "Re:Baltica". Tika ierosināts kriminālprocess “imunologa lietā”.

Ziņu dienests iesaistījās arī gada lielākajā Latvijas Radio un LTV projektā labdarības maratonā “Dod pieci”. Kopā ar LTV ziņu žurnālistiem sagatavojot materiālus abām platformām (pētījām, cik viegli/grūti cilvēkam ar invaliditāti atrast darbu; kur apgūt izglītību saziņai braila rakstā vai zīmju valodā; cik vienkārša/sarežģīta ir auto pielāgošana nedzirdīgam vai neredzīgam cilvēkam; vai autoskolas gatavas apmācīt cilvēkus ar invaliditāti u.c.).

2021.gadā Ziņu dienesta žurnālisti ir sagatavojuši 35 analītiski pētnieciskos materiālus (1.pusgadā – 13, 2.pusgadā – 22).

LR1 raidījuma „Atvērtie faili” saturs 2021.gadā:

2021.gadā raidījumā dominēja temati, kas saistīti ar Covid- 19 pandēmiju un sabiedrības veselības drošību. Raidījums ir piedalījies plašākā Latvijas Radio starpkanālu satura projektā „Jaunie pandēmijas sprostā”, kas vērsa uzmanību uz mentālās veselības problēmām, ko jauniešiem radīja nonākšana ilgstošā izolācijā, kā arī meklēja risinājumus tām. Tāpat tika analizēts Covid-19 seku pārvarēšanai piešķirtās naudas izlietojums, atklājot apšaubāmas kompensāciju izmaksas atsevišķās nozarēs, kurās krīzes nebija (būvniecībā, lauksaimniecībā).

Veselības aprūpes jomā raidījums turpināja divus iepriekš sāktus Latvijas Radio projektus. Proti, „Izmisuma zonā” aktualizēto tematu – paliatīvās aprūpes pieejamību Latvijā –, un veselības aprūpes kvalitāti onkoloģijas pacientiem.

Tāpat raidījums stāstīja par vides pieejamības problēmām cilvēkiem ar funkcionāliem traucējumiem, kas gada nogalē kļuva par sabiedrisko mediju labdarības maratona „Dod Pieci!” tematu un tika aktualizēts visos Latvijas Radio kanālos, aicinot apkārtējo vidi veidot tā, lai cilvēki ar dzirdes, redzes un kustību traucējumiem varētu integrēties sabiedrībā.

Vēl viens svarīgs „Atvērto failu” tematiskais bloks bija korupcija. Raidījums pētīja, kādi fakti noskaidroti kriminālprocesos un tiesu prāvās, kuros apsūdzības izvirzītas augstām valsts amatpersonām (bijušajam Latvijas Bankas prezidentam Ilmāram Rimšēvičam, bijušajai tieslietu ministrei Baibai Brokai, bijušajam Ventspils mēram Aivaram Lembergam, muitas amatpersonām). Raidījumu sērija par A.Lemberga prāvas aizkulisēm un Ventspils tranzītbiznesa ietekmi politikā saņēma Latvijas Žurnālistu asociācijas Izcilības balvu pētnieciskās žurnālistikas kategorijā.

Raidījums pavēra skatu uz netīrās naudas plūsmām caur Latvijas komercbankām, kuru dēļ mūsu valstij pirms dažiem gadiem draudēja iekļūšana finanšu nozares „pelēkajā sarakstā”.

„Atvērtie faili” pētīja arī sabiedrībā maz apjaustas problēmas vides jomā, parādot, ka Latvijas valstij piederošajos mežos legāli tiek izcirsti Eiropas Savienībā aizsargājami biotopi. Tāpat Latvijas Radio piedalījās starptautiskā žurnālistu projektā, kas pētīja, cik pamatoti ir kokskaidu granulas uzskatīt par atjaunojamu energoresursu un ES subsidēt to izmantošanu elektroenerģijas ražošanā, ja, augot starptautiskajam pieprasījumam pēc granulām, to lielražotāji (t.sk. Latvijā) uzpērk un cērt mežus. Šis žurnālistu projekts ieguva otro vietu Eiropas preses balvā.

LR1 sadarbībā ar Pētniecības daļu nodrošināja diskusiju platformu analītiskajā raidījumā „Krustpunktā”.

LR3 izveidoja jaunu informatīvi analītisko raidījumu „Meistars Knehts”.

Katrs LR1 pētnieciskais raidījums „Atvērtie faili” tika adaptēts LR4 informatīvā raidījuma „Doma laukums” formātam, kā arī tika veidota materiāla videoversija sociālajiem tīkliem.

LR4 analītiskā raidījuma „Atklātais jautājums” dalībnieku loks tika paplašināts ar viedokļu līderiem un ekspertiem no citām valstīm (atkarībā no aktuālo notikumu vietas) – Krievijas, Lietuvas, Igaunijas, Baltkrievijas, Ukrainas, Armēnijas, Azerbaidžānas u.c.

LR4 informatīvā raidījuma „Doma laukums” ietvaros divas reizes mēnesī skanēja “Re:Baltica” veidotie pētnieciskie materiāli.

LR4 ēterā skanēja LTV7 veidotie un radio specifikai adaptētie analītiskie raidījumi „Personīgā lieta”.

LMMS sadarbībā ar LR1 Latgales apraidē informatīvi analītiskais iknedēļas raidījums „Latgolys stuņde” dod platformu diskusijām par dažādām aktualitātēm un procesiem reģionā.

***Izpilde: LR1 pētnieciskais saturs (integrētais saturs) 2021.gadā – 57,43 h. LR4 vajadzībām krievu valodā adaptēti visi 2021.gada “Atvērtie faili”. Informatīvi analītisko/sabiedriski politisko raidījumu kopapjoms LR 2021.gadā – 4720,5 h.***

***Uzdevums izpildīts.***

**3.Jāuzsāk pastāvīga uz saprotamiem un abpusēji izdevīgiem nosacījumiem balstīta sadarbība ar Latvijas neatkarīgiem producentiem, nodrošinot to radītā satura iekļaušanu LR programmās. 2021.gadā vismaz divi satura projekti.**

Ziņu dienests turpināja sadarbību ar Baltijas pētnieciskās žurnālistikas centru “Re:Baltica”. Covid-19 pandēmijas un tas izraisītās ārkārtas situācijas dēļ netika uzsākta sadarbību ar biedrību *Latviesi.com*par regulāru ziņu satura veidošanu par notikumiem latviešu diasporā.

LR1 uzsākta sadarbība ar Latvijas neatkarīgiem producentiem, veidojot izglītojošo raidījumu “Ķepa uz sirds”. Katru dienu LR4 ēterā skanēja neatkarīgā producenta BBG, kas pārstāv *Radio Free Europe/Radio Liberty,* raidījumi par notikumiem ES valstīs, Krievijā, Baltkrievijā, Ukrainā un citviet pasaulē.

***Uzdevums izpildīts.***

**4.Palielināt jauniešiem, pusaudžiem, bērniem paredzēta satura īpatsvaru, īpaši stiprinot analītisko saturu LR5 un video koplietošanas platformās. Informatīvianalītiskie/sabiedriski politiskie raidījumi LR5 2021.gadā – vismaz 194 h. Bērnu un jauniešu raidījumu Latvijas Radio kopapjoms 2021.gadā – 1662 h.**

LR1 jauns multimediāls 10 raidījumu/diskusiju cikls jauniešiem „Zeme-2050. Ilgtspējīga nākotne”, akcentējot jauno speciālistu skatījumu par vides, sociālajiem un ekonomiskajiem procesiem, paužot vēl nedzirdētus viedokļus. „Ilgtspējīgas nākotnes” ieraksti ir pieejami LR1 mājaslapā, video fragmenti – LR *YouTube* kontā un kā saturs LSM.lv, kā arī podkāstā *Spotify* un *iTune*s vietnēs.

LR1 jauna formāta raidījums „Gudrības pilieni” – izglītojoša klausīšanās spēle bērniem un pieaugušajiem ar izzinošiem, uz izpratni vērstiem jautājumiem, kas saistīti ar skaņu pasauli. Spēles pamatā ir skaņu, trokšņu, balsu, muzikālu fragmentu atpazīšana un atbildēšana uz dažādu tēmu jautājumiem par dabu, drošību, kultūru, valodu. LR1 ēterā skanēja arī audio seriāls bērniem „Burtu burvis”, veicinot bērnu lasītprasmi un interesi par literatūru.

LR2 darba dienu vakaros īstenots oriģinālpasaku raidījumu cikls “Ezīša sapņi”, atskaņojot arī bērnu auditorijai radītu latviešu mūziku. Klausāms arī kā raidieraksts.

LR3 jauns 35 raidījumu cikls bērniem un vecākiem par mūzikas mācīšanos jaunāko klašu skolēniem un vecākiem – „Piccolo”. Turpināja skanēt arī raidījums jauniešiem „Pagrabs”.

LR4 raidījums bērniem „Kad tu esi mājās” tika pārveidots par diviem literārajiem raidījumiem bērniem (katrs skan reizi nedēļā) – „Ciemos pie grāmatas” (raidījums sākumskolas bērniem) un „Ārpusstundu lasīšana” (raidījums pamatskolas bērniem). LR4 raidījums pusaudžiem „Paaudze Z” izmēģināja jaunas skanēšanas un izplatīšanas platformas, vienlaikus meklējot attiecīgo formu un struktūru.

LR5 podkāsts “Kā ir būt” izskanējis 83 h ēterā un ieguvis nozīmīgu klausītāju skaitu podkāstu straumēšanas platformās. *YouTube* un multimediālais raidījums “Atkod valsti” realizēts 10 no paredzētajām 24 epizodēm. 2021.gadā – Dod5 151 h, Kā ir būt 83 h, Pīci breinumi 99 h (atvasinātais raidījuma saturs pieejams *Instagram, Facebook, YouTube, TikTok*)*.*

***Informatīvi analītiskie/sabiedriski politiskie raidījumi LR5 2021.gadā – 346,6 h. Bērnu un jauniešu raidījumu Latvijas Radio kopapjoms 2021.gadā – 1634,7 h (Daļēji izpildīts). Uzdevums kopumā izpildīts.***

**5.Veidot jaunus satura projektus ārpus lineārā ētera: palielināt podkāstuun multimediālā satura apjomu, kā arī saturu sociālajos medijos, īpaši jauniešiem domātu saturu video koplietošanas platformās. Jauni raidījumi *podkāstu* formā 2021.gadā – 75, multimediju studijās pastāvīgi veidotu satura projektu skaits 2021.gadā – 7, Latvijas Radio saražotais satura vienību skaits 2021.gadā *Youtube*– 450, *Facebook –* 6500, *TikTok* – nepieciešams sākt uzskaitīt.**

Ziņu dienests 2021.gadā īstenoja projektu “Raidnīca”. Projekta mērķis bija, intervējot Latvijas raidierakstu veidotājus un klausītājus, turpināt apzināt pašreizējās aktualitātes raidierakstīšanā, atklāt raidierakstu dažādību, popularizēt podkāstu kā interesantu laika pavadīšanas veidu, kā arī stiprināt LR kā lielākā un daudzveidīgākā podkāstu satura veidotāja pozīciju sabiedrībā.

Oriģinālsaturs skanēja podkāstu formātā, savukārt, katras raidieraksta jaunākās epizodes kopsavilkums ar ieraksta fragmentiem tika iekļauts programmā “Labrīt” (sestdienās) un pēc tam publicēts LSM.lv. Pavisam tika sagatavotas 26 satura vienības. Podkāstos pieejams arī ziņu saturs.

LR1 jauni multimediāli formāti par jaunajām tehnoloģijām – „Digitālās brokastis”, 10 raidījumu/diskusiju cikls jauniešiem „Zeme-2050. Ilgtspējīga nākotne”, “Ģimenes studijā”: konference „6 soļi ģimenes mieram un pārmaiņām” tiešraidē un tiešsaistē, „Dzejas festivāls” (“Mums, latviešiem, dzejnieku vesels bars?”).

LR2 podkāstu platformās tiek piedāvāts jauns pasaku projekts “Ezīša sapņi”.

LR3 izveidojis jaunu podkāstu sēriju „Mūziķis pie mikrofona” (21 raidieraksts).

LR4 raidījumi „Ārējais izskats”, „Mežonīgā daba”, „Stāstiņi iz dzīves”, „Vecāku skola”, „Mūsdienu odisejas”, „Sarunas par galveno”, „Lietu daba”, „Sports šodien”, „Ciemos pie grāmatas”, „Ārpusstundu lasīšana” u.c., kā arī informatīvā raidījuma „Doma laukums” tematiskās rubrikas tiek veidotas arī podkāstu formātā.

2021.gadā LR4 uzsāka darbu multimediālajā studijā, izveidota jauna amata vieta – multimediālā satura producents, kā arī tika stiprināta KMM daļas kapacitāte. Tas viss ļāva 2021.gada novembrī sākt veidot ikdienas LR4 vakara informatīvo raidījumu „Izklāstā” multimediāli, vienlaikus translējot to LR4 mājas lapā, LR4 *Facebook* lapā, kā arī portālā RUS.LSM.lv. Iesākts darbs pie LR4 rīta informatīvā raidījuma „Doma laukums” veidošanas multimediāli.

Popularitāti ir ieguvis arī LR5 “Kā ir būt” – sarunas par aktuālām tēmām, kopumā 83 stundu garumā.

LMMS LR5 raidījumam „Pīci breinumi” tiek attīstīta multimedialitāte (*Instagram*, *Facebook*, *Youtube*, *TikTok*), tostarp video saturs gan oriģināli veidots, gan atvasināts no lineārā satura.

LMMS turpina mūsdienu latgaliešu literatūrai veltītu podkāstu “Puslopys”, kas pieejams dažādās platformās, kā arī no tā atvasināts saturs pieejams arī sociālajos tīklos un portālā LSM.lv.

Podkāsta formātā sagatavots arī latgaliešu autores Anneles Slišānes 100 mini stāstu sērija *#100dečiLatvijai*.

***Jauni raidījumi podkāstu formā 2021.gadā – kopumā 143, no tiem 41 jauns, multimediju studijās pastāvīgi veidotu satura projektu skaits 2021.gadā – 10, LR saražotais satura vienību skaits 2021.gadā Youtube – 340 (Daļēji izpildīts), Facebook – 6855, TikTok – 103.***

***Uzdevums kopumā izpildīts.***

**6.Jaunu satura formātu izmatošana gan jaunos projektos, gan esošajos raidījumos, iesaistot inovāciju laboratoriju. 2021.gadā vismaz divi jaunu formātu satura projekti.**

LR1 iesaistīja Inovāciju laboratoriju gan jaunu, gan esošu satura formātu attīstībā – jauns multimediāls 10 raidījumu/diskusiju cikls jauniešiem „Ilgtspējīga nākotne”, jauns satura formāts „Vai tas ir normāli?” par mentālo veselību, jauns izglītojoši izklaidējošs formāta raidījums bērniem un ģimenei “Gudrības pilieni” par Latvijas vēsturi, valodu, kultūru, sportu, dabu, zinātni, digitālo vidi un tradīcijām, veicinot zināšanas un prasmes, paaudžu pieredzes pārmantojamību.

LR4 informatīvā raidījuma „Doma laukums” ietvaros regulāri (divas reizes mēnesī) skanēja tematiskie cikli – cilvēkstāsti „Tādi esam”, kā arī tiešo reportāžu cikli (piemēram, no Latvijas-Baltkrievijas pierobežas, no Lietuvas u.c.) par bēgļu problemātiku. LR4 informatīvā raidījuma „Izklāstā” ietvaros izskanēja interaktīvais materiālu cikls (ar ekspertu un klausītāju līdzdarbību), kas tika veltīts vakcinācijas jautājumiem.

LMMS turpina mūsdienu latgaliešu literatūrai veltītu podkāstu “Puslopys”, kas pieejams dažādās platformās, kā arī no tā atvasināts saturs pieejams arī sociālajos tīklos un portālā LSM.lv. Podkāsta formātā sagatavots arī latgaliešu autores Anneles Slišānes 100 mini stāstu sērija *#100dečiLatvijai*.

***Uzdevums izpildīts.***

**7.Līdzsvarot Latvijas reģioniem veltīto ziņu un cita satura atspoguļojumu Latvijas Radio programmās. Latvijas Radio Ziņu dienesta korespondentu sagatavotais saturs dalījumā pa reģioniem 2021.gadā katra Latvijas reģiona (Vidzeme, Kurzeme, Zemgale un Latgale) minimālais procentuālais atainojums – 18%. Analītisks raidījums par reģiona aktualitātēm 2021.gadā – viens satura projekts.**

Ziņu dienests turpināja sadarbību ar reģionālajiem medijiem, regulāri plānojot un iekļaujot saturu ziņu programmās “Labrīt”, “Pusdiena”, ”Dienas notikumu apskats”, “Šodien trīspadsmitos”(LR4), “Dienas apskats” (LR4). Līdzsvarotu satura atainojumu reģionos Ziņu dienests sasniedza, palielinot informatīvā un analītiskā satura apjomu par notikumiem Zemgalē, Vidzemē, Latgalē, Kurzemē. Kapacitāte tika stiprināta, pilnveidojot satura plānošanu un producēšanu, satura līdzsvarošanai pa reģioniem novirzot Ziņu dienesta štata korespondentus.

Jauni papildus ārštata autori no reģioniem tika piesaistīti pašvaldību vēlēšanu norises atspoguļošanai un vēlēšanu rezultātu analīzei. Tomēr ilgtermiņa sadarbību ar šiem autoriem neizdevās nodibināt, kas skaidrojams gan ar uzrunāto autoru pietiekami lielo noslodzi savos izdevumos pamatdarbā, gan arī ar Covid-19 izraisītajiem ārkārtas apstākļiem.

Ziņās krievu valodā (LR4) līdzsvarota reģionālā satura nodrošināšanai tika piesaistīta ārštata autore Zemgalē. Līdzsvarota reģionālā satura nodrošināšanai ziņās un ziņu programmās tika nostiprināta sadarbība ar Latvijas reģionālo televīziju (RE:TV).

LR1 jauns satura formāts „Reģioni Krustpunktā” par svarīgiem jautājumiem reģionu iedzīvotājiem, sadarbībā ar reģionālajiem medijiem, līdzvērtīgi atspoguļojot katra reģiona aktualitātes.

Raidījumā “Kā labāk dzīvot” jauns raidījumu cikls – četras tiešraides no Latvijas un ES ārējās un iekšējās pierobežas, kādi ir ieguvumi un zaudējumi, lielākie izaicinājumi, kāda ir infrastruktūra, pakalpojumu pieejamība, uzņēmējdarbība, kā dzīvo un jūtas cilvēki, dzīvojot pierobežā. 10.jūnijā tiešraide no Ukriem – Latvijas Lietuvas pierobežas, 2.jūlijā tiešraide no Ipiķiem – Latvijas Igaunijas pierobežas, 27.augustā tiešraide no Indras – Latvijas Baltkrievijas pierobeža, 24.septembrī tiešraide no Piedrujas – Latvijas-Krievijas pierobeža.

LR2 klausītāji par reģionālajām aktivitātēm tiek regulāri informēti raidījumā “Latvijas novados”, kā arī rubrikā “Par atpūtu un izklaidi”.

LR3 veicis koncertu ierakstus un tiešraides no reģionālajām koncertzālēm Liepājā, Jūrmalā, Rēzeknē, Cēsīs, Ventspilī, Mežotnē, Lubānā un atspoguļojis kultūras aktivitātes reģionos atbilstoši kultūras kalendāram un ierakstu plāniem.

LR4 informatīvo raidījumu veidotāji regulāri sadarbojās ar kolēģiem reģionos, veidojot ziņu sižetus par notikumiem ārpus Rīgas.

Arī analītisko un tematisko raidījumu ietvaros („Atklātais jautājums”, „Vienkāršiem vārdiem”, „Aleksandra studija” u.c.) regulāri tika aplūkotas reģionu aktualitātes, raidījumu veidošanā tika iesaistīti eksperti, notikumu dalībnieki un viedokļu līderi no reģioniem.

LR4 ēterā reģionālajā tematikā tomēr dominēja Latgales dienas kārtība, kas ir skaidrojams ar LR4 auditorijas profilu un apraides ģeogrāfiju.

***2021.gadā katra Latvijas reģiona procentuālais atainojums – Zemgale 17%, Vidzeme 25%, Latgale 36%, Kurzeme 22% (Daļēji izpildīts). Analītisks raidījums par reģiona aktualitātēm 2021.gadā – viens satura projekts.***

***Uzdevums kopumā izpildīts.***

**8.Palielināt sabiedrības veselībai veltīta satura apjomu Latvijas Radio programmās. Sabiedrības veselībai un drošībai veltīts saturs 2021.gadā – vismaz 600 h LR1, vismaz 515 h LR4, vismaz 22 h LR5, vismaz 10 satura vienības LR2.**

LR1 ir jauns satura formāts „Vai tas ir normāli?” par mentālo veselību, aktualizējot sabiedrības veselības tematiku, meklējot risinājumus un izglītojot sabiedrību. 2021. gadā raidījumā izdevies aplūkot ļoti plašu ar psihiskās veselības kvalitāti saistītu tematu loku. Raidījumā ir izdevies kvalitatīvi atspoguļot dažādus psihiskos procesus un to norises nianses, psihisko veselību nodrošinošos un ietekmējošos faktorus, terapeitisko pieeju dažādību un to zinātnisko pamatojumu, kā arī pašpalīdzības iespējas, kuras ir pieejamas mūsu valstī. Raidījumos izdevies aktualizēt dažādus jautājumus, kuri attiecas uz dažādām vecuma grupām.

Daļa no tematiem un ekspertu viedokļiem atspoguļota, arī izmantojot sociālos tīklus. *Instagram* kontā “Ģimenes studija” ir aktualizēti vairāku “Vai tas ir normāli?” raidījumu fragmenti, kuri akcentē kādas problēmas vai tās risināšanas nozīmīgumu, savukārt raidījuma papildu reklāmas iespējas rastas, izmantojot sociālo tīklu *Facebook*, ievietojot atsauces un saites uz Latvijas Radio un LSM.lv.

LR1 raidījums “Ģimenes studija” saturā akcentēja vairākas tematiskās līnijas. Ģimene ir sabiedrības sistēmas pamatvērtība: veselīgas ģimenes vides un attiecību nozīme. Raidījums pētīja, kā pandēmijas laika apstākļi ietekmē ģimenes dzīvi, savukārt, veicinot un paplašinot uzticamas un pārbaudītas informācijas pieejamību dažādās platformās, aktualizēja topošajiem un jaunajiem vecākiem svarīgus jautājumus par bērnu fizisko un emocionālo aprūpi.

Īpaša uzmanība tika pievērsta veselības jautājumiem saistībā ar Covid-19 pandēmiju raidījumā “Kā labāk dzīvot”. Gada laikā izskanēja vairāk nekā 30 raidījumi, skaidrojot vakcīnu un vakcinēšanās nozīmi, ārstēšanos mājās un slimnīcās, Covid-19 un imunitāti, rehabilitāciju pēc Covid-19 pārslimošanas, mājsēdes blaknes u.c.

Sabiedrības veselības tematika LR2 tiek iekļauta informatīvajā rubrikā “Dienas padoms”. LR3 sabiedrības mentālās veselības problēmas risinātas LR3 jaunajā podkāstā “Mūziķis pie mikrofona”.

Veiktas izmaiņas LR4 raidījuma „Vienkāršiem vārdiem” struktūrā, paredzot, ka viens raidījums nedēļā tiks veltīts sabiedrības veselības jautājumiem. Diskusijas par sabiedrības veselības aktualitātēm regulāri tika veidotas LR4 analītiskajā raidījumā „Atklātais jautājums”. LR4 raidījums par veselīgu dzīves veidu „Bez receptes” tika veidots arī podkāstā. LR4 informatīvo raidījumu „Doma laukums” un „Izklāstā” ietvaros tika veidoti operatīvi materiāli par aktualitātēm sabiedrības veselības jomā un likumdošanā. LR4 raidījums „Jaunā dimensija” iepazīstināja auditoriju ar veselības aizsardzības jomā izmantotām mūsdienu tehnoloģijām.

LR5 veselības tematikai veltīta atsevišķa rubrika “Vesels Pieci”, bet veselība integrēta arī “Kā ir būt” (3,2 h), “Pīci breinumi” un akcijā “Dod Pieci”. LMMS sadarbībā ar LR5 raidījumā “Pīci breinumi” iekļauj arī ar sabiedrības veselību saistītu saturu.

***Sabiedrības veselībai un drošībai veltīts saturs 2021.gadā – 595 h LR1 (Daļēji izpildīts), 610,1 h LR4, 182,5 h LR5, 10 satura vienības LR2. Papildus visos kanālos skanošajās ziņās kopā 2021.gadā 802,4 h.***

***Uzdevums kopumā izpildīts.***

**9.Nodrošināt skaidrojošu saturu, īpaši LR1 un LR4, kas sabiedrībā veicinātu tiesībpratību (zināšanas par tiesībām un pienākumiem) un sekmētu dzīves kvalitātes uzlabošanu ikdienā. 2021.gadā tiesību pratībai veltīts saturs Latvijas Radio – 20 satura vienības.**

LR1 raidījumā “Kā labāk dzīvot” izskanēja skaidrojošs saturs, kas nodrošināja sabiedrības zināšanas par tiesībām un pienākumiem. Sekojot līdzi norisēm institūciju darbībā, raidījums “Ģimenes studija” atspoguļoja deinstitucionalizācijas norisi un skaidroja plānoto bāriņtiesu reformu.

Veiktas izmaiņas LR4 raidījuma „Vienkāršiem vārdiem” struktūrā, paredzot, ka viens raidījums nedēļā tiek veltīts tiesībpratības jautājumiem. Diskusijas par tiesībpratību kā vienu no dzīves kvalitātes uzlabošanas priekšnosacījumiem notika arī analītiskajā raidījumā „Atklātais jautājums” un informatīvajā raidījumā „Doma laukums”.

***Saskaņā ar integrētā satura uzskaiti tiesību pratībai 2021.gadā Latvijas Radio veltītas 25 satura vienības.***

***Uzdevums izpildīts.***

**10.Turpināt finanšu pratības veicināšanu sabiedrībā, pakāpeniski palielinot šai tēmai veltītā satura apjomu, īpaši LR1, LR4 un LR5, stiprinot sadarbību ar NVO, uzņēmēju organizācijām un domnīcām. 2021.gadā ekonomikai un finanšu pratībai veltīts saturs – LR1 vismaz 40 h, LR4 vismaz 40 h, LR5 vismaz 10 satura vienības.**

LR1 attīstīja jauno satura formātu “Pievienotā vērtība”, sekojot tam, kā uzņēmējdarbība un ekonomika atgūstas no pandēmijas krīzes, turpināja biržas akciju iegādes eksperimentu, veicinot zināšanas un attīstot investēšanas kultūru, īpašu uzmanību veltīja tematikai, kas paaugstina iedzīvotāju finanšu pratību, zināšanas par norisēm ekonomikā un to ietekmi uz katra ienākumiem. LR1 pilnveidoja satura piedāvājumu raidījumā “Eiro fokusā”.

Veiktas izmaiņas LR4 raidījuma „Vienkāršiem vārdiem” struktūrā, paredzot, ka viens raidījums nedēļā tiek veltīts finanšu pratības jautājumiem. Diskusijas par finanšu sektora aktualitātēm un tendencēm Latvijā, citviet Eiropā un pasaulē regulāri tika veidotas analītiskajā raidījumā „Atklātais jautājums”. LR4 informatīvajā raidījumā „Doma laukums”, attīstot komentāra žanru, tika izveidota iknedēļas rubrika „Finanšu blok(g)s”.

Plāns par vismaz 10 satura vienībām LR5 nav izpildīts Covid-19 pandēmijas ierobežojumu dēļ, bet projekts sākts un noris 2022.gadā.

***2021.gadā ekonomikai un finanšu pratībai veltīts saturs – LR1 136 h, LR4 199,1h, LR5 plāns (Nav izpildīts objektīvu iemeslu dēļ).***

***Uzdevums kopumā daļēji izpildīts.***

**11.Turpināt mākslas un kultūras analīzei un kritikai veltīta satura attīstīšanu dažādās Latvijas Radio programmās. Latvijas kultūrpolitikas un izglītības analīze; visu kultūras jomu pilnvērtīgs atspoguļojums LR3. Veicināt lasītprasmi un literatūras popularizēšanu dažādām auditorijām. 2021.gadā vērtību orientējošo, kultūras un reliģijas raidījumu kopapjoms LR – vismaz 5650 h, kultūras/mākslas kritikai un analīzei veltīts saturs Latvijas Radio – vismaz 20 jaunas satura vienības un/vai 1 jauns satura projekts.**

LR1 piedāvā augsta līmeņa kultūras saturu dažādu formātu raidījumos, aptverot visas kultūras jomas: kino, teātri, literatūru, vizuālo mākslu, mūziku, arhitektūru un dizainu, tautas mākslu u.c. Dažāda formāta kultūras raidījumi analizē un vērtē Latvijas kultūrpolitiku, akcentē kultūrvēsturi un pētniecību, veicina lasītprasmi un literatūras popularizēšanu, (“Kultūras rondo”, “Augstāk par zemi”, “Radio mazā lasītava”, “Cienījamie lasītāji. Etīdes par literatūru”, “Burtu burvis”, “Laika Ritu Raksti”, “Vietu lietas Latvijā”).

LR2 kultūras saturs ir plaši pārstāvēts LR2. Latviešu populārās mūzika tiek pētīta un analizēta raidījumā “Nošu atslēga”, šlāgermūzikai veltīts raidījums “Latvijas sirdsdziesma”, bet dziesminiekiem, etnomūziķiem, alternatīvajai un elektroniskajai mūzikai raidījums “NeFormāts”.

LR3 veidoja jaunu informatīvi analītisku raidījumu „Meistars Knehts”, kas analizē kultūras procesus. Dažādu jomu profesionāls izvērtējums: dizains no karotes līdz pilsētvidei – „Kāpēc dizains?”, literatūra un grāmatniecība – „Grāmatu stāsti” un „Rīta regtaims”, folklora – „Etnovēstis”, džeza procesi – „Džeza impresijas”, kino – „Piejūras klimats”, mūzika „Post factum” un „Orfeja auss”, vizuālā māksla – „Mākslas vingrošana”, teātris – „Šņorbēniņi”.

LR4 diskusiju raidījumā „Atklātais jautājums” notika Latvijas kultūrpolitikas, kā arī izglītības nozarē notiekošo procesu analīze. LR4 raidījums „Žanra klasika” regulāri tika veltīts mākslas un kultūras analīzei un kritikai. Raidījumos „Doma laukums” un „Skaņas. Domas. Tikšanās” notika regulāra informēšana par notikumiem un aktualitātēm Latvijas un ES valstu kultūras dzīvē. Ir izveidoti divi jauni literārie raidījumi bērniem – „Ārpusskolas lasīšana” un „Ciemos pie pasakas”. Raidījuma „Grāmatu otrdiena” ietvaros tika veidots materiālu cikls par Baltijas valstu izcilākajiem dzejniekiem un literātiem. Gada nogalē LR4 ēterā sāka skanēt arī Radioteātra veidotā „Vakara pasaciņa”.

LMMS latgaliešu kultūrtelpa, kultūrpolitika, latgaliešu literatūra tiek atspoguļota raidījumā „Kolnasāta” LR1.

Tiek turpināts mūsdienu latgaliešu literatūrai veltīts podkāsts „Puslopys”. Podkāsta formātā sagatavots arī latgaliešu autores Anneles Slišānes 100 ministāstu sērija *#100dečiLatvijai*. Radioteātra formā sagatavots (pieejams latvijasradio.lv) piecu radiolasījumu cikls no literātes Ilzes Spergas stāstu krājuma “Dzeiveiba”.

***2021.gadā vērtību orientējošo, kultūras un reliģijas raidījumu kopapjoms Latvijas Radio – vismaz 5216 h (Daļēji izpildīts), kultūras/mākslas kritikai un analīzei veltīts saturs Latvijas Radio – LR3 satura projekts “Meistars Knehts” (raidījumu skaits ir 8 pirmreizējie vai kopā ar atkārtojumiem 18 vismaz, LR1 jauns satura formāts “Dzejas festivāls”.***

***Uzdevums kopumā izpildīts.***

**12.Veidot attālinātās izglītības vajadzībām noderīgu un izmantojamu saturu, stiprinot sabiedrībā zinātnes pratību. 2021.gadā attālinātās izglītības apmācību vajadzībām nodrošināt vismaz 30 satura vienības.**

LR2 raidījums „Nākotnes pietura” iepazīstina ar Latvijas zinātniekiem un viņu sasniegumiem.

Veiktas izmaiņas LR4 raidījuma „Vienkāršiem vārdiem” struktūrā, paredzot, ka viens raidījums nedēļā tiek veltīts izglītības jautājumiem. LR4 raidījumā „Vecāku skola” regulāri tika apspriesti attālinātās izglītības organizēšanas un nodrošināšanas jautājumi. Latvijas izglītības sistēmas aktualitātes tika analizētas LR4 diskusiju raidījumā „Atklātais jautājums”. LR4 zinātniskā raidījuma „Lietu daba” veidošanai regulāri tika piesaistīti augstas klases ārzemju eksperti. Raidījums tiek veidots arī podkāstā un ir ieguvis lielu popularitāti ārpus Latvijas – tas ir iekļauts labāko krievu valodā veidoto zinātnisko raidījumu *Top100* sarakstā.

***2021.gadā attālinātās izglītības apmācību vajadzībām nodrošinātas 116 satura vienības, no tām Vecāku skola – 37, Atklātais jautājums – 7, Lietu daba – 23, Rītdiena īsumā – 49 raidījumi. Uzdevums izpildīts.***

**13.Stiprināt latviskās dzīves ziņas saturu visās programmās. 2021.gadā latviskajai dzīves ziņai veltīts saturs – LR1 20 h, LR2 24 h.**

LR1 skanēja jauns ierakstu cikls raidījumā „Kultūras Rondo” ”No paaudzes paaudzēs” – nemateriālā kultūras mantojuma apzināšana, vērtību izcelšana, saglabāšana un tālāknodošana. Raidījums „Laika Ritu Raksti” veidoja ciklu par krāsām latviešu tautas dziesmās*.* Kopā ar valodnieci un folkloristi Janīnu Kursīti aplūkotas visas galvenās krāsu grupas (balto, melno, sarkano, zaļo, dzelteno, pelēko krāsu). Izzināts krāsu senums, lietojumu un to nozīmes tautas dziesmās. Profesores teiktais tika papildināts ar tautas dziesmu dziedājumu piemēriem no Zinātņu Akadēmijas *Dainu skapja*, kuras iedziedāja raidījuma vadītāja Iveta Medene kopā ar Vidvudu Medeni vai kādu zināmu folkloras kopu Latvijā. Tik piemēriem bagāts krāsu lietojuma skaidrojums tautas dziesmās tradicionālās kultūras vidē izskanēja pirmo reizi.

LR2 realizē un uztur klausītāju ikdienas nacionālās identitātes izpratni un apzināšanos ar latviešu valodā, latviešu mentalitātei un patības sajūtai, gadalaiku un diennakts ritējumam piemērotu latviešu mūziku un raidījumiem 24/7, uzturot dzīvas latviskās tradīcijas. Projekts “Gadsimta garākā līgodziesma”. Kā arī patriotiskas muzikālās programmas Latvijai nozīmīgos datumos.

LR3 atainojis latvisko dzīvesziņu raidījumā „Etnovēstis”, “Svētku lāde”, kā arī sporādiski citu raidījumu ietvarā.

Latvijas kultūras dzīves norises regulāri tika atspoguļotas LR4 raidījumā „Domas. Skaņas. Tikšanās”.

LR4 raidījumā „Dzīvā vēsture” tika atspoguļoti Latvijas vēsturiskie notikumi un valsts vēsturē nozīmīgas personas. Latvijas ģimenisko tradīciju gadskārtas tika pieminētas un atzīmētas informatīvajos un tematiskajos raidījumos “Doma laukums”, “Skaņas, domas, tikšanās”. LR4 raidījumos “Doma laukums” un “Skaņas, domas, tikšanās” tika atspoguļota Skolēnu dziesmu un deju svētku norise.

Latviski latgaliskā dzīvesziņa tiek stiprināta raidījumā “Kolnasāta” (LR1), bet jauneklīgā formātā savu latviski latgalisko identitātes apzināšanos veicina raidījums “Pīci breinumi” (LR5).

***2021.gadā latviskajai dzīves ziņai veltīts saturs – LR1 41,9 h, LR2 0,7 h (novirzi veido attiecināmā satura uzskaite citās tematikās), kopā LR 51,4 h, 365 jaunas satura vienības esošo raidījumu ietvaros.***

***Uzdevums kopumā izpildīts.***

**14.Medijpratības veicināšana – veidot saturu, kas veicina sabiedrības kritisko domāšanu un izpratni par mediju lomu un mediju radītā satura kvalitāti. 2021.gadā satura vienību skaits kopā visās Latvijas Radio programmās – 40.**

Ziņu dienests veicināja sabiedrības kritisko domāšanu un izpratni par mediju lomu un mediju radītā satura kvalitāti. Sadarbībā ar “Re:Baltica” programmā „Labrīt” klausītājiem regulāri piedāvāja faktu pārbaudes materiālus (“Re:Check”). Pirmajā pusgadā tika sagatavoti 12 materiāli aptuveni 144 minūšu apjomā. Ar otro pusgadu palielināts faktu pārbaudes materiālu skaits, tos „Labrīt” plānojot vienu reizi nedēļā, līdz ar to ir kāpināts medijpratības satura īpatsvars. Otrajā pusgadā sagatavoti un ēterā izskanējuši 15 faktu pārbaudes (“Re:Check”) materiāli. Gadā kopā klausītājiem piedāvāti 27 materiāli aptuveni 320 minūšu apjomā.

LR1 raidījums „Krustpunktā” cikls „Mediju anatomija” – sabiedrisko mediju darbs un sabiedrības spēja ietekmēt to saturu; sociālie mediji un vārda brīvība; Krievijas televīzijas kanālu liegums Latvijā un to ietekme uz sabiedrību. Programmā „Pēcpusdiena” no 1.marta ir ieviesta rubrika „Mediju apskats”.

LR4 raidījuma „Mediju lauks” tematikā tika iekļauta arī sociālo platformu problemātika Latvijā un pasaulē, tika aplūkoti nozīmīgi notikumi kaimiņvalstu medijos, raidījuma ekspertu lokā tika iekļauti arī satura veidotāji un mediju eksperti no citām Eiropas valstīm. Mediju loma (arī sabiedrisko mediju loma) un mediju radītā satura kvalitāte tika apspriesta LR4 diskusiju raidījumā „Atklātais jautājums”. LR4 informatīvā raidījuma „Doma laukums” ietvaros regulāri divas reizes mēnesī skanēja “Re:Baltica” veidotie pētnieciskie materiāli.

***2021.gadā Ziņu dienestā 27 satura vienības; LR1 “Mediju anatomija” – 3; LR4 “Mediju lauks” – 35 raidījumi.***

***Uzdevums izpildīts.***

**15.Turpināt attīstīt sporta analītikai veltītu saturu. Sporta analītikai veltītas satura vienību skaits 2021.gadā kopā visās LR programmās – 48 satura vienības, tematikas “Sports” kopapjoms Latvijas Radio – vismaz 343 h.**

Ziņu dienests ziņās un informatīvi analītiskajos raidījumos klausītājus regulāri nodrošināja ar kvalitatīvu informāciju par nozīmīgākajiem sporta notikumiem Latvijā, Eiropā, pasaulē. Sporta politikas pamatnostādnes tika analizētas informatīvi analītiskajos raidījumos „Labrīt”, „Pusdiena”, „Dienas notikumu apskats”, kā arī LR1 raidījumā „Piespēle”. Šajos raidījumos tāpat tika pievērsta uzmanība tautas sportam kā nozīmīgai sporta sastāvdaļai. Tautas sporta norises, personības un problemātika tiek iekļauta primāri LR1 raidījumā „Piespēle”, kā arī īsajos ierakstos brīvdienu rītos programmā „Labrīt”. Tas jo īpaši nozīmīgi bija saistībā ar Covid-19 aizraisīto situāciju Latvijā un pasaulē.

Papildu saturs tika veidots pasaules hokeja čempionāta atspoguļošanai – rubrika „Desmit minūtes” (programmā „Labrīt” – sporta žurnālisti M.Bergs un M.Kļavenieks kopā ar „Labrīt” vadītāju katru dienu (21.05-07.06) vērtēja un analizēja pasaules hokeja čempionāta iepriekšējā dienā notikušo). Rubrika sniedza diskursu sportiskajiem notikumiem, analizēja to nozīmi Latvijas izlasei, rezumēja pašmāju komandas paveikto. Sarunā tika iekļauti arī ar čempionātu saistītie notikumi (kuriozi, ārvalstu spēlētāju un komandas dalībnieku paustais sociālās saziņas vietnēs, utt.). Rubrikā pavisam tika sagatavotas 18 satura vienības (180 minūtes).

Otrajā pusgadā viens no lielākajiem sporta notikumiem bija Tokijas olimpiskās spēles, tajā skaitā paralimpiskās spēles, kuru atspoguļošanai tika sagatavots daudzveidīgs saturs jaunā formātā „Tokijas studija”.

LR1 sporta tematika atspoguļota raidījumā „Piespēle”, „Kā labāk dzīvot”, „Pēcpusdiena”. Tokijas olimpiādes laikā (23.07-9.08) LR1 skanēja jauna rubrika „Tokija-2021” programmā „Labrīt” 08:05- 08:30 un programmā „Pēcpusdiena” 17:30 – 18:00. Sporta politikas, finansēšanas un nebūšanu līkloči šķetināti visos iepriekš minētajos raidlaikos un raidījumos gan sižetu, gan diskusiju formātā.

Programmā „Labrīt” 2021.gada aprīlī izskanēja sižets, kurā nedēļu pēc futbola aģenta Romana Bezzubova slepkavības tika vētīti iespējamie šādas rīcības motīvi, aplūkoti situācijas attīstības scenāriji, aptaujāti futbola vidē iesaistītie. Raidījumā „Piespēle” gada nogalē skanēja apjomīga diskusija par Covid-19 pandēmijas ietekmi uz bērnu un jauniešu sportu Latvijā (arī ekonomiskā rakursā, jo Lietuvā un Igaunijā ierobežojumi bija maigāki, tāpēc Latvijas vecāki savas atvases veda uz kaimiņzemju treniņiem). Papildu uzmanība tika pievērsta arī Sporta likuma grozījumiem, kas gan vēl 2021.gadā netika pabeigti, kā arī prioritāro sporta veidu noteikšanai valstī. Šim procesam tika sekots līdzi, gan analizējot, kuri sporta veidi un kāpēc būtu jāizvirza prioritāro kārtā, kā arī cik tas valstij varētu izmaksāt vai jau ir izmaksājis.

Darba dienās skan informatīvā rubrika “LR2 Sports”. Īpašas rubrikas tika gatavotas un pārraidītas lielajos sporta notikumos (olimpiskās spēles, hokeja čempionāts).

LR4 informatīvajā raidījumā „Doma laukums” katru darba dienu tika veidots komentārs par aktualitātēm sportā Latvijā un pasaulē. Operatīva informācija par sporta notikumiem tika nodrošināta arī vakara informatīvajā raidījumā „Izklāstā”. Diskusijas par aktuālajiem notikumiem, tendencēm un problēmām sporta jomā Latvijā un pasaulē regulāri tika veidotas raidījumā „Piektais celiņš”. LR4 raidījuma „Sports šodien” auditorija tika iepazīstināta ar Latvijas populārākajiem sportistiem un dažādu sporta veidu vēsturi. Olimpisko spēļu norises tika operatīvi atspoguļotas LR4 rīta un vakara informatīvajos raidījumos.

LR5 sporta aktualitātēm atvēlēta rubrika “Radio Rings”.

***Sporta analītikai veltītas satura vienību skaits 2021.gadā kopā visās LR programmās – 101 satura vienība (raidījumi “Piespēle” un “5.celiņš”), tematikas “Sports” kopapjoms Latvijas Radio – vismaz 374,4 h.***

***Uzdevums izpildīts.***

**16.Palielināt satura apjomu, kas veltīts jaunajām tehnoloģijām. 2021.gadā – vismaz viens jauns satura projekts Latvijas Radio.**

Ziņu dienests jaunajām tehnoloģijām veltīto saturu regulāri iekļāva ziņās un informatīvi analītiskajās programmās “Labrīt”, “Pusdiena” (LR1), “Šodien trīspadsmitos” (LR4).

LR1 2021. gadā sāka skanēt jauns multimediāls raidījums par tehnoloģijām „Digitālās brokastis”. Raidījumā apskatītas pasaules un Latvijas tehnoloģiju aktualitātes, ar dažādu nozaru ekspertiem plašāk apspriesta ietekme un attīstība, kā arī testētas dažāda veida ierīces. Par katru no raidījumiem veidoti arī sociālo tīklu ieraksti *Facebook*, *Twitter* un *Instagram* kanālos. Video versijas publicētas LR1 *YouTube* kanālā. Ziņu raksti publicēti LSM.lv.

LR4 raidījumā „Vienkāršiem vārdiem” regulāri tika veidoti materiāli par jauno tehnoloģiju ieviešanas un apgūšanas jautājumiem. Jaunajām tehnoloģijām veltītais raidījums „Jaunā dimensija” tika attīstīts, paplašinot apskatāmo jautājumu, piemēru un arī ekspertu „ģeogrāfiju”. Brīvdienu raidījumā „Doma laukums” tika veidota īpaša rubrika par jaunajām tehnoloģijām. Brīvdienu raidījumā „Doma laukums” tika veidota īpaša rubrika par veiksmīgākajām *start up* idejām Latvijā un mūsdienu tehnoloģiju izmantošanu biznesā.

LR5 par jaunajām tehnoloģijām vēsta rubrika “Rītdiena īsumā”, “Piektais līmenis”. Rubrikas izskan gan ēterā, gan straumēšanas platformās.

***2021.gadā – LR1 raidījums “Digitālās brokastis”, LR5 jauns raidījums “Piektais līmenis”. Uzdevums izpildīts.***

**17.Turpināt attīstīt Radioteātri. 2021.gadā ierakstīts vismaz viens no Latvijas Literatūras gada balvas uzvarētājiem un ierakstīts vismaz vienu iestudējumu veidojis "Spēlmaņu nakts" balvas ieguvējs labākā režisora kategorijā.**

LR4 ēterā gada nogalē katru darbdienu sāka skanēt Radioteātrī ierakstīta “Vakara pasaciņa” krievu valodā. Radioteātrī pirmo reizi izskan darbs latgaliešu valodā – sadarbībā ar LMMS sagatavoti pieci radio lasījumi no literātes Ilzes Spergas stāstu krājuma “Dzeiveiba.”

***2021.gadā kopā radīts saturs pieaugušajiem – 41 vienība, hronometrāža gadā – 26 stundas un 47 minūtes. Saturs bērniem, pusaudžiem – 51 vienība, hronometrāža gadā – 15 stundas un 45 minūtes.***

***Uzdevums izpildīts.***

**18.Turpināt nodrošināt saturu par Latvijas diasporu un remigrācijas tematiku, attīstot satura pieejamību iespējami dažādās satura formās, tajā skaitā saskaņā ar LTV Digitālo stratēģiju. 2021.gadā vismaz 95 satura vienības kopā visās Latvijas Radio programmās.**

LR1 nodrošināja saturu par Latvijas diasporu un remigrācijas tematiku dažādu formātu raidījumos – “Globālais latvietis. 21.gadsimts”, diskusiju raidījumā “Krustpunktā”, attīstot satura pieejamību dažādās raidīšanas platformās (abi raidījumi raida Multimediju studijā). Galvenie satura virzieni raidījumā “Globālais latvietis. 21.gadsimts”: Amerikas latviešu apvienība un Eiropas latviešu apvienība 70. gadu zīmē; “Diaspora un valsts institūcijas”; skaidrojot juridiskus jautājumus, kas regulē remigranta un valsts attiecības; uzrunājot tautiešus dažādās feisbuka grupās; sadarbojoties ar diasporas mediju “Latviesi.com”. Kā veiksmīgāk atgriezties Latvijā; tipiska remigranta portrets un problēmas, ar kurām remigranti sastopas atgriežoties; latviešu valoda pasaulē, valodas uzturēšana un kopšana Covid-19 apstākļos. Diasporas apdzīvotā kultūrtelpa – tiešsaites forumu attīstība pandēmijā; diasporas mantojuma digitalizēšana. Dzimtu stāsti raidījumā “Globālais latvietis. 21.gadsimts” – diasporas dzimtās trijās paaudzēs. LR1 nodrošināja saturu par Latvijas diasporu un remigrācijas tematiku dažādu formātu raidījumos, arī raidījumos „Ģimenes studija”, „Monopola viesis”, „Krustpunktā”, u.c.

LR2 tiek īstenots diasporai veltīts raidījums “Latviešiem pasaulē”.

LR3 veidojis sarunas ar latviešu mūziķiem un māksliniekiem pasaulē dažādos raidījumos – „Tiešraides no 1. studijas”, „Pa ceļam ar „Klasiku””, „Klasikas kurmis”, „Mana mūzika”, “Diena sākusies” u.c.

LR4 raidījumā „Kā jums tur iet?” tika veidoti un atskaņoti Latvijas iedzīvotāju stāsti par dzīvi, darbu un studijām ārzemēs. LR4 raidījumā „Aleksandra studija” tika veidotas portretintervijas ar cilvēkiem, kas pēc ilgstošas prombūtnes atgriezās Latvijā. LR4 informatīvajos un analītiskajos raidījumos "Doma laukums", "Izklāstā", "Atklātais jautājums", kā arī raidījumā „Eiropa personīgi” tika atspoguļoti ar "Post-Brexit" problemātiku saistītie notikumi.

***2021.gadā 157 satura vienības – pirmreizēji raidījumi – kopā visās LR programmās.***

***Uzdevums izpildīts.***

**19.Stiprināt mazākumtautību izpratni par valstiskumu un veicināt šīs auditorijas piederības sajūtu Latvijai. 2021.gadā Latvijas Radio programmās vismaz viens satura projekts par dažādu mazākumtautību kopienu vēsturi.**

LR3 programmas klausītāju liela daļa ir mazākumtautību pārstāvji, tāpēc viņu ikdienas paradums klausīties “Klasiku”, kurā vienojošais ir mākslas elements un cieņpilnas sarunas ar dažādu tautību pārstāvjiem, pats par sevi sekmē šīs auditorijas piederības sajūtu Latvijai. LR3 ar savu daudzpusīgo kultūras piedāvājumu un cieņpilno attieksmi pret dažādo un atšķirīgo ir sekmējis mazākumtautību auditorijas piederības sajūtu Latvijai.

Regulāri un operatīvi notika informatīva, analītiska un pētnieciska satura veidošana LR4 raidījumos "Doma laukums", "Izklāstā" un "Atklātais jautājums" ar mērķi veicināt auditorijas izpratni par notikumiem un procesiem Latvijā, Eiropā, pasaulē, to cēloņiem, sekām un dinamiku. Notikumi Latvijas vēsturē, izcilas personības, kas Latvijas vēsturi veidoja, vēsturiskās vietas un artefakti regulāri tika atspoguļoti raidījuma „Dzīvā vēsture” ietvaros. LR4 analītiskā raidījuma „Atklātais jautājums” ietvaros tika veidotas diskusijas par sabiedrības saliedēšanas procesa izaicinājumiem. LR4 raidījumā „Laikmeta portrets” tika veidotas intervijas ar Krievijas, Baltkrievijas, Ukrainas, ES un citu pasaules valstu viedokļu līderiem un neatkarīgajiem ekspertiem par notikumiem Eiropā un pasaulē. LR4 raidījumā „Aleksandra studija” skanēja intervijas ar „jauniebraucējiem” (no Krievijas, Baltkrievijas, Ukrainas, ES valstīm u.c.), kā arī multinacionālo ģimeņu un uzņēmumu pārstāvjiem. Starpkultūru dialogs un mijiedarbība tika veicināti tematiskajos un kultūras raidījumos "Žanra klasika", "Izteiksmes forma", "Domas. Skaņas. Tikšanās".

LR4 nacionālo kultūras biedrību raidījumos tika veidoti materiāli par mazākumtautību kopienu vēsturi, kā arī par kopienu pārstāvju ieguldījumu Latvijas valstiskuma tapšanā un stiprināšanā. LR4 raidījuma "Skaņas. Domas. Tikšanās" ietvaros tika veidoti materiāli par gada jubilāriem, kuru daiļrade ir Latvijas multikulturāls mantojums.

LMMS sadarbībā ar LR4 ik nedēļu iesaista mazākumtautību pārstāvjus reģionā, veidojot raidījumu “Latgales studija”.

***2021.gadā mazākumtautību raidījumi skanēja vienu reizi mēnesī – 30 minūtes jeb 1% no kopējā LR4 raidapjoma. Poļu, lietuviešu, igauņu, vācu, ukraiņu un baltkrievu skan viņu valodā, ebreju, gruzīnu, tatāru, armēņu – krievu valodā.***

***Uzdevums izpildīts.***

Latvijas Radio kopīgo uzdevumu ar LTV un LSM.lv izpilde 2021.gadā:

**1.Izvērtēt iespējas attīstīt sadarbību starp LTV un Latvijas Radio, veidojot reģionālās ziņas.**

**Turpināt uzlabot reģionālo ziņu un šai tematikai veltītā satura kvalitāti, īpaši analītisko kapacitāti. Stiprināt sadarbību ar reģionālajiem medijiem, bet, kur tas nav iespējams, veidot savus reģionālos korespondentus, lai nodrošinātu vienlīdzīgu reģionālo pārklājumu. Sniegt atskaiti par uzdevuma izpildes progresu.**

Latvijas Radio Ziņu dienests reģionālās informācijas stiprināšanai ir sadarbojies ar reģionālo mediju darbiniekiem, piesaistot reģionālos korespondentus, kā arī izmantojot LMMS kapacitāti Latgales reģionā. Ir ticis izskatīts jautājums par sadarbību ar LTV LMMS kontekstā, taču studijas telpas nav pietiekami plašas un tehniski kvalitatīvi aprīkotas, kā tas būtu nepieciešams LTV satura veidošanai.

***Uzdevums daļēji izpildīts.***

**2.Paplašināt satura apmaiņa starp LTV un Latvijas Radio. Veicināt sadarbības projektus. Palielināt Latvijas Radio multimediālo satura projektu skaitu LTV ēterā – vismaz par 1. Sadarbības projektu skaits – vismaz 12 satura projekti 2021.gadā.**

Tiek nodrošināts LR1 raidījums “Krustpunktā” LTV1 ēterā un LTV1 raidījums “Viens pret vienu” LR1 ēterā. LR2 – dziesmu aptaujas “Muzikālā banka” finālšovs, raidījums “Latvijas sirdsdziesma”. LR3 “Kilograms kultūras” – dalība projektā un žūrijā. LR4 ietvaros skanēja adaptēts LTV7 raidījums “Personīgā lieta”. Mazākumtautību platformā RUS.LSM.lv no 2021.gada novembra tiek translēts LR4 vakara informatīvais raidījums “Izklāstā”.

Kā jauns sadarbības projekts noteikti jāmin koncertprogrammas ieraksts LR 1.studijā Raimonds Pauls un Jānis Peters Ziemassvētku koncertā “Mierinājums”, kā arī Raimonds Pauls “Vasaras noskaņās”. Jāatzīmē plašā sadarbība projekta “Dod Pieci” ietvaros.

***Sadarbības projekti 2021.gadā – Dod pieci!, Latvijas Sirdsdziesma, Kg Kultūras, ZD Mūžīgā mājsēde, divi R.Paula koncerti, XII Skolu jaunatnes dziesmu un deju svētki, Lielā Mūzikas balva, Spēlmaņu nakts, Klasikas 25 gadu jubilejas koncerts, RUS.LSM Izklāstā, LSM.LV Pirmās studijas koncerti.***

***Uzdevums izpildīts daļēji, jo nav palielinājies Latvijas Radio multimediālo projektu skaits LTV ēterā*** – ***vismaz par 1 vairāk.***

**3.Nodrošināt mazākumtautību satura attīstības platformas darbības uzsākšanu ne vēlāk kā 2021. gada septembrī saskaņā ar Padomes apstiprinātu koncepciju un rīcības plānu, nodrošinot mazākumtautību satura pārcelšanu no LTV7 lineārās apraides. Satura nodrošināšanā attīstīt sadarbību ar Latvijas Radio. Nodrošināt subtitrus latviešu valodā**.

Notika LR4 un LTV7 satura veidotāju sadarbība pie jaunās mazākumtautību platformas RUS.LSM.lv koncepcijas. Platforma tika atklāta 2021.gada septembrī, no novembra tajā tiek translēts LR4 vakara informatīvais raidījums “Izklāstā”.

***Uzdevums izpildīts.***

Sabiedriskā pasūtījuma pārvaldības uzdevumu izpilde:

**1.Sākt uzskaitīt integrēto saturu pēc vienotas ar LTV/LR un Padomi saskaņotas metodoloģijas ar mērķi radīt caurskatāmu un viegli saprotamu sabiedriskā pasūtījuma izstrādi un atskaitīšanās sistēmu. Rezultatīvais rādītājs – integrētā satura uzskaite pēc vienotas metodoloģijas.**

Integrētā satura uzskaite tiek veikta saskaņā ar SEPLP izstrādātā un apstiprinātā *Nolikuma par sabiedriskā pasūtījuma finansējuma izlietojuma un atskaitīšanās principiem* un tajā noteikto veidlapu, kurā definētas integrētā satura tematikas. Integrētās satura uzskaite notiek “RaidPrgr” datu bāzē, katram raidījumam pēc tā izskanēšanas ēterā, norādot tā saturam atbilstošo tematiku/ -as.

***Uzdevums izpildīts.***

**2.Nodrošināt žurnālistu un satura veidotāju tematisko profesionalizāciju un specializāciju. Sniegt atskaiti par apmeklēto kursu skaitu pusgadā un gadā.**

Kursi, meistarklases, semināri un konsultācijas 2021.gadā – pirmajā pusgadā 125, otrajā pusgadā 118, kopā 2021.gadā 243.

***Uzdevums izpildīts.***

## Sabiedrībai īpaši svarīgu notikumu un pasākumu atspoguļošana

Saskaņā ar NEPLP Latvijas sabiedrisko elektronisko plašsaziņas līdzekļu sabiedriskā pasūtījuma uzdevumiem 2021.gadam un plāna sagatavošanas vadlīnijām 2019.–2021.gadam (konsolidētā redakcijā) noteikto uzdevumu “*Nodrošināt nacionālas nozīmes pasākumu atainošanu, tiešraides un reportāžas no pasākumiem visā Latvijā un ārvalstīs. Sagatavot pārskatu par plānoto pasākumu atainošanu ņemot vērā pielikumā esošo pasākumu sarakstu”*. Latvijas Radio 2021. gadā savās programmās ir atspoguļojusi šādus nacionālas nozīmes pasākumus:

* Barikāžu 30.gadskārta – paplašināti, atbilstoši piešķirtajam papildu finansējumam.
* Pašvaldību vēlēšanas – paplašināti, atbilstoši papildu finansējumam.
* XII Latvijas Skolu jaunatnes dziesmu un deju svētki – paplašināti, atbilstoši papildu finansējumam.
* Nodokļu politika, izmaiņas. Novadu reforma
* Rail Baltica projekta tālāka virzība SEPLP likums
* Covid 19 tematika – ES finansējuma izlietojums seku likvidēšanai Lielbritānija/Brexit – procesa problēmas, risinājumi
* Nacionālās koncertzāles jautājuma tālākā virzība Sporta likums, tā tālākā virzība, pieņemšana
* Jaunā Daugavas sporta stadiona būve (Eiropas naudas piesaiste). Olimpiskās spēles Tokijā
* Hokeja čempionāts Spēlmaņu nakts
* VII Pasaules diktāts latviešu valodā Vispasaules diktāts latgaliešu rakstu valodā Raimondam Paulam – 85!
* Sabiedrisko mediju gada balva kultūrā „Kilograms kultūras”. Latvijas Lielā Mūzikas balva
* Latvijas neatkarības atjaunošanai veltīts pasākums 4.maijā, 18.novembris
* Latvijas Republikas de iure atzīšana (1921) - 100.gadskārta 1941.g. deportāciju atceres diena – 80.gadskārta un citi.

**Uzdevums ir izpildīts.**

Ņemot vērā iepriekš minēto, Padomes veikto izvērtējumu par Latvijas Radio sabiedriskā pasūtījuma izpildi 2021.gadā un apstiprinātu finansējuma izlietojuma pārskatu par 2021.gadu, kā arī saskaņā ar Sabiedrisko elektronisko plašsaziņas līdzekļu un to pārvaldības likuma 10.panta piekto un sesto daļu, 17.panta astoto, vienpadsmito un divpadsmito daļu, Padome

**nolemj**:

1. Šī lēmuma 1.pielikumā esošajā redakcijā apstiprināt valsts SIA "Latvijas Radio" Atskaiti par sabiedriskā pasūtījuma izpildi, kā arī finansējuma izlietojumu, 2021.gadā.
2. Atbilstoši šī lēmuma 1.punktā minētajam apstiprināto valsts SIA "Latvijas Radio" Atskaiti par sabiedriskā pasūtījuma izpildi 2021.gadā publicēt Padomes interneta vietnē [www.seplp.lv](http://www.seplp.lv).
3. Noteikt, ka valsts SIA "Latvijas Radio" publicē šo lēmumu kopā ar apstiprinātu valsts SIA "Latvijas Radio" Atskaiti par sabiedriskā pasūtījuma izpildi 2021.gadā savā mājas lapā internetā.
4. Informēt par šo lēmumu valsts SIA "Latvijas Radio" un nosūtīt apstiprinātu valsts SIA "Latvijas Radio" Atskaiti par sabiedriskā pasūtījuma izpildi 2021.gadā kopā ar Padomes lēmumu Latvijas Republikas Saeimas Cilvēktiesību un sabiedrisko lietu komisijai.
5. Par atbildīgo Padomes locekli šī lēmuma izpildes kontrolei noteikt Sanitu Upleju-Jegermani.

*Pielikumā:*

1. *Valsts SIA "Latvijas Radio" Atskaite par sabiedriskā pasūtījuma izpildi 2021.gadā, kopā uz 72 (septiņdesmit divām) lapām;*
2. *Sabiedrisko elektronisko plašsaziņas līdzekļu Ombuda Sabiedriskā pasūtījuma 2021. gada Plāna izpildes izvērtējuma ziņojums uz 20 (divdesmit) lapām.*

**Padomes priekšsēdētājs** (*paraksts*)\* **Jānis Siksnis**

\*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. Finanšu mērķi un rādītāji par 2018. un 2019.gadu atbilst Stratēģijā plānotajam, 2020.gadā norādītas izmaiņas saskaņā ar NEPLP 30.11.2020. lēmumu Nr.401, 2021.-2022.gadā ar SEPLP 13.12.2021 lēmumu Nr.18/1-1 [↑](#footnote-ref-1)
2. VSIA “Latvijas Radio” vidēja termiņa darbības stratēģija 2019.–2022.gadam. Pieejams: <https://latvijasradio.lsm.lv/lv/par-mums/strategija/> [↑](#footnote-ref-2)